инспектори З.Ярқулов билан бирга хизмат олиб борган. Иш жараёнида «Дамас» русумли транспорт воситаси ҳайдовчиси Самарқанд шаҳар Нарпай кўчасидан ... вақтида О.Ғоибов «жезл» ёрдамида тўхташ ишорасини берган. Аммо «Дамас» ҳайдовчиси транспорт воситасини ички томондан қулфлаб олиб, машинани ...\nмурожаат қилиб, 2018 йил 31 январь куни «Умид автолизинг» МЧЖ билан «Дамас» автомашинасини лизинг асосида сотиб олишга келишиб, бошланғич аванс ...\nолдида А.О. томонидан орқа эшиги очиқ ҳолда қаровсиз қолдирилган «Дамас» автомашинаси олиб қочилди. Бу ҳақда ИИВ ҳузуридаги Тергов департаменти маълум ... вояга етмаган М.Х. содир этганлиги аниқланиб, у олиб қочилган «Дамас»ни Хўжаобод тумани, Узун кўчасида бошқариб кетаётганида ЙҲХБ ходимлари ...\nСирдарё вилоятидаги 40 нафар фермерга Президент совғаси 40 та «Дамас» автомашиналари топшириладиган бўлди. Бу ҳақда Сирдарё вилояти ...\n«Дамас» жуда рўзғорбоп машина-да! Соҳибжон анчадан бери уни ҳарид қилишни орзу қиларди. Ҳам хонадонига, ҳам ишига асқотади. Имкон туғилгач, йиққан ...\nУчқўрғон тумани «Наврўз» МФЙда яшаган 52 ёшли А.А. бошқарувидаги «Дамас» русумли автомашинасини «Тегирмон» МФЙ ҳудудидан ўтувчи «Учқўрғон-Хақулобод» ... «Исузу» русумли юк автомашинаси унга келиб урилган. Натижада «Дамас» автомашинаси ҳайдовчиси А.А. жароҳат олиб воқеа жойида, унинг икки ...\nАГТКШнинг 6-колонкасида газ тўлдираётган фуқаро Х.Х.га тегишли «Дамас» русумли автомобилида ёнғин содир бўлиб, аланга унинг орқасида навбатда ... бўлиб, аланга унинг орқасида навбатда турган фуқаро Ж.Ғ.га тегишли «Дамас» русумли автомобилига ўтиб кетишидан иккала автомобиль тўлиқ ёниб ...\nОсон қутулдими — қочоқ «Дамас» ҳайдовчиси 15 суткага қамалди\nнеча кун муқаддам Тошкент кўчаларида «Дамас» автомобили йўл ҳаракати инспекторларидан қочиб юргани ҳақида хабар берилган эди.Йўл ҳаракати қоидаларини бузган ҳайдовчининг шахси аниқланган. ...\n3 июль куни Мудофаа вазирлиги тизимидаги ҳарбий қисм ва тиббиёт муассасаларига тез тиббий ёрдам кўрсатувчи хизмат автомашиналари топширилди.


Украинада полициячилар норозилар билан тўқнашди\nУкраина пойтахти Киевда чоршанба куни норозилар ва милиция ўртасида содир бўлган тўқнашувда жароҳатланган ўндан ортиқ милицонерга тиббий ёрдам кўрсатилди.\nКиевда намойиш рус тили мавқеини оширувчи қонуннинг иккинчи ўқишда қабул қилингани муносабати билан ўтказилди. Маълумотга кўра, 700 дан ортиқ норози митингчиларга қарши кўздан ёш оқизувчи газ қўллаган милиция ходимлари билан тўқнашган. Ўнлаб намойишчилар эса милиция томонидан ҳибс қилинган.\nРус тили мавқеини оширувчи қонун қабул қилиниши ортидан Украина парламентининг “Бизнинг Украина-Халқ мудофааси” фракцияси депутатларидан бир нечтаси очлик эълон қилди. Парламент раиси Владимир Литвин ва унинг ўринбосари Николай Томенко истеъфо берди.


ВАТАНИМИЗ МУСТАҚИЛЛИГИНИНГ ЙИГИРМА ЕТТИ ЙИЛЛИГИ ВИЛОЯТИМИЗДА КЕНГ НИШОНЛАНМОҚДА | Хабарлар | Самарқанд вилояти ҳокимлиги\nВАТАНИМИЗ МУСТАҚИЛЛИГИНИНГ ЙИГИРМА ЕТТИ ЙИЛЛИГИ ВИЛОЯТИМИЗДА КЕНГ НИШОНЛАНМОҚДА\nАсосий байрам тантаналари Самарқанд шаҳридаги “Мўъжиза” амфитеатрида ўтказилди.\nУнда турли соҳаларда фаолият олиб бораётган фаоллар, фахрийлар, ёшлар, кенг жамоатчилик вакиллари иштирок этди.\nВилоят ҳокими вазифасини бажарувчи Э.Турдимов тадбир қатнашчилари ва вилоятимиз аҳлини улуғ айём – мустақиллигимизнинг 27 йиллиги билан қутлади.\nПрезидентимиз ташаббуси билан бу йилги байрам “Азиз ва ягонамсан, жонажон Ўзбекистоним!” деб номланган эзгу ғоя остида кенг нишонланаётганида чуқур маъно ва ҳаётий ҳикмат мужассамлигини таъкидлади.\nБошқа ҳудудлар каби бизнинг вилоятимизда ҳам барча жабҳаларда юксак ривожланиш бўлмоқда. Биргина жорий йилнинг ўзида давлат инвестиция дастури бўйича 22 та тиббиёт, 8 та мактабгача таълим муассасалари, 101 та мактаб, болалар мусиқа ва санъат мактаби, спорт мактаби, ёпиқ сув ҳавзаси қурилиб, фойдаланишга топширилмоқда. 33 километр халқаро ва давлат аҳамиятидаги йўлларда реконструкция ишлари олиб борилмоқда. 183 километр хўжаликлараро ва қишлоқ аҳоли пунктлари йўллари жорий таъмирланмоқда. Аҳолини ичимлик суви билан таъминлаш мақсадида 18 та тоза ичимлик суви объекти бунёд этилди.\nПрезидентимизнинг халқимизнинг оғирини енгил қилиш, ҳаётдан рози бўлиб яшашини таъминлашга қаратилган халқпарвар сиёсати натижасида кейинги йилларда вилоятимизда 2782 намунавий лойиҳадаги уй-жойлар қурилиб, фойдаланишга топширилмоқда. Бунда ҳарбийлар, ногиронлар, уй-жойга эҳтиёжманд оилалар, меҳрибонлик уйи тарбияланувчилари ва ёш оилаларга эътибор қаратилаётганлиги инсонийликнинг юксак даражасидан далолат беради.\nЭнг улуғ, энг азиз байрам арафасида 400 дан ортиқ ишлаб чиқариш, хизмат кўрсатиш объектларининг фойдаланишга топширилгани ҳам халқимиз учун муносиб туҳфадир. Мамлакатимиз равнақига муносиб ҳисса қўшиб келаётган 14 нафар самарқандликлар давлатимизнинг юксак мукофотларига сазовор бўлди.\nОсмон узра тинчлик, беғуборлик, хотиржамлик рамзи саналмиш оппоқ кабутарлар чарх уриб, қанот қоқди. Саҳнадаги йигит-қизлар давлатимиз рамзи - байроқни кўпчилик бўлиб ифода этди. Осмонга учирилаётган ҳаво шарлари, саҳнадаги ажойиб гул безаклари, мустақиллигимизнинг 27 йиллиги тасвири – булар Самарқанд шаҳридаги «Мўъжиза» амфитеатрини бу йил ҳар йилгидан янада жозибали, мафтункор қилиб кўрсатди.\nМайдон узра янграган Ўзбекистон Республикаси давлат мадҳиясини барча биргаликда ижро этди.\nАмфитеатрдаги байрам тантаналаридаги ҳар бир чиқишнинг ўзига хос рамзий маъноси бор эди. Болажонларнинг шодон ўйинлари халқимизнинг болажонлигини англатса, ҳарбий қўшиқлар сарҳадларимиз тинчлигидан дарак бериб, иштирокчиларда ватанпарварлик ҳисини кучайтирди. Турли тилларда куйланган қўшиқлар миллатлараро тотувликни, миллий, анъанавий ижро эса асл меросимизни намоён қилди.\nСамарқандлик ва пойтахтдан келган санъаткорларнинг куй-қўшиқлари, одамларнинг кайфиятига кайфият улашиб, майдонда ҳақиқий мўъжизавий муҳит яратди. Тантаналар сўнгидаги мушакбозлик кўзларни, дилларни ҳайратга солди.\nОхирги ўзгариш: 05/09/2018 12:47. Кўрилганлиги: 1011\nМатериал манзили: https://samarkand.uz/press/news/vatanimiz-mustaqilligining-yigirma-etti-yilligi-viloyatimizda-keng-nishonlanmoqda


11:32 / 13.12.2015\nЭнди эса ҳароратни салқинлатиш қолди. Картошка 10 ° С дан паст ҳароратда сақланади. Максимал даражада сақлаш учун ҳарорат эса 2 дан 4 ° С гача, ертўла, ўра каби қоронғу ва салқин жой бўлиши керак.\nСиз картошкани қандай қилиб сақлайсиз? Бу ҳақда бизга ёзинг ва маслаҳатларингиз билан ўртоқлашинг.


Туркияда 3600 йил аввал цунамидан ўлган илк одам скелети топилди — фото - Bugun.uz\nТуркияда 3600 йил аввал цунамидан ўлган илк одам скелети топилди — фото\n11:37 | 30-12-2021\nТуркияда археологлар тахминан 3600 йил олдин цунами оқибатида ҳалок бўлган эркак жасадини топди. Бу ҳақда «National Geographic» хабар берди.\nМаълум қилинишича, у Тера вулқонининг отилишидан кейин пайдо бўлган цунами қурбони бўлган. Мазкур вулқон Грециянинг Санторини оролида уйғонган. У Юнонистон жануби ва Туркия жануби ўртасида жойлашган. Олимлар Теранинг кучли отилиши милоддан аввалги 1500–1600 йиллар оралиғида содир бўлганини аниқлаган. Айнан шу вулқон Крит оролида мавжуд бўлган Миной цивилизацияси таназзулига сабаб бўлган.\nВулқон отилиши содир бўлган ҳудудда кўллар юзага келган. Шу билан бирга, инсоният ҳали бу цунами ҳақида кўп далиллар тўплай олмаган. Бунга унинг қирғоқда ўз изини қолдирмагани сабаб бўлган. Жумладан, жасадлар ва бошқа қолдиқларни денгиз ювиб кетган.\nТаъкидланишича, эркак Тера вулқони отилиши сабаб юзага келган цунамининг биринчи қурбони бўлган. Суяклар Туркия ғарбидаги Чешме кўрфазининг соҳилларида топилган. Бу ҳудуд қазилмаларнинг жойлашуви билан машҳур ҳисобланади. У ерда бир неча йиллардан бери қазиш ишлари олиб борилган. Шу билан бирга, цунами содир бўлгани ҳақидаги далиллар яқинда топилган. Тадқиқотчилар ҳудудда ёш йигитнинг суяк қолдиқларидан ташқари итнинг қолдиқларини ҳам аниқлаган.\nАввалроқ Африкада энг қадимги одам суяги топилганди. Шунингдек, Латвияда вабодан вафот этган илк одам суяклари аниқланган.


“Сардоба фожиаси”: Ҳукумат комиссияси таркибига Сангинов ҳам киритилди | Qalampir.uz\n“Сардоба фожиаси”: Ҳукумат комиссияси таркибига Сангинов ҳам киритилди\nЖамият\t07 Май 10:20 20534\nСардоба сув омбори тўғонидан сув тошиши оқибатларини бартараф этиш ва ҳодиса сабабларини ўрганиш бўйича Ҳукумат комиссияси тузилди. Бу ҳақда Ўзбекистон Республикаси Президентининг 1 май куни қабул қилинган “Сирдарё вилоятида жойлашган Сардоба сув омбори тўғонида юзага келган фавқулодда ҳодиса оқибатларини бартараф этиш бўйича кечиктириб бўлмайдиган чора-тадбирлар тўғрисида”ги фармойишида қайд этилган.\nҲукумат комиссияси зиммасига қуйидаги вазифалар юкланди:\n“Сардоба сув омбори” тўғонидан сув тошиши оқибатида иқтисодиёт тармоқларида, биринчи навбатда, қишлоқ хўжалиги, йўл-транспорт ва ирригация тизимлари, ижтимоий соҳа, аҳоли уй-жой фонди, нотурар жой биноларига етказилган зарар ва йўқотишлар миқдорини аниқлаш ва баҳолаш;\nсув тошқини оқибатида эвакуация қилинган ва зарар кўрган фуқароларга амалий кўмак кўрсатиш, вақтинча турар жой, озиқ-овқат, тиббий-психологик ёрдам ва бошқа зарур шароитларни яратиш;\nсув тошиши оқибатларини тезкорлик билан бартараф этиш, ижтимоий-иқтисодий, муҳандислик-транспорт коммуникациялари, қишлоқ хўжалиги ва ирригация инфратузилмаси ҳамда бошқа ҳаётий муҳим объектлар ва тизимларни, уй-жой ва коммунал хўжалигини тиклаш ва ишчанлик ҳолатига келтириш;\nқурилиш-тиклаш ишларига зарур бўладиган барча турдаги қурилиш материалларининг миқдорини аниқлаш ва уларни республиканинг турли ҳудудларидаги ишлаб чиқариш корхоналаридан керакли ҳажмда етказилишини таъминлаш;\nқишлоқ хўжалиги ишлаб чиқаришида етказилган зарарлар, экин майдонларидаги йўқотишлар ва нобудгарчиликлар ўрнини қоплаш, ирригация ва мелиорация тармоқларини тиклаш чораларини кўриш;\nтез кунларда нобуд бўлган экин майдонларини тўлиқ ўрганиб чиқиб, қисқа муддатларда бошқа турдаги қишлоқ хўжалиги маҳсулотларини экишни ташкил этиш, зарар кўрганқишлоқ хўжалиги объектларинитиклаш бўйича зарур чора-тадбирларни белгилаш;\n“Сардоба сув омбори” тўғонидан сув тошишига олиб келган сабабларни ҳар томонлама чуқур ва атрофлича ўрганиш ҳамда келгусида бундай ҳолатларнинг республика миқёсида олдини олиш бўйича амалий таклифларни ишлаб чиқиш;\nреспубликамизнинг бошқа ҳудудларида жойлашган гидротехника иншоотлари жисмоний хавфсизлиги, яхлитлиги ва бутлигини доимий мониторинг қилиш, ўз вақтида назорат-профилактика тадбирларини ташкил этиш, сув омборлари ва тўғонларга туташ ҳудудлар ва аҳоли пунктларида истиқомат қилаётган фуқароларни фавқулодда вазият юзага келиши хавфи ҳақида хабардор этиш тизимини такомиллаштириш юзасидан аниқ чоралар кўриш;\nсув омборлари ва тўғонлардан сув тошиши даврида мутасадди вазирлик ва идоралар, ҳуқуқни муҳофаза қилувчи органлар ва фавқулодда хизматлар, маҳаллий давлат ҳокимияти ва бошқаруви органлари, жамоат ташкилотларининг хатти-ҳаракатлар алгоритми ва ўзаро ҳамкорлигининг самарали механизмларини яратиш.\nШунингдек, Ҳукумат комиссияси қуйидагиларни таъминлайди:\nСирдарё вилоятининг сув босган Сардоба, Оқолтин ва Мирзаобод туманларида бошқарув органлари ва сектор раҳбарларининг суткалик навбатчилигини ташкил этиш;\nмутасадди вазирлик, идора ва бошқа ташкилотлар билан биргаликда Сирдарё вилоятининг Сардоба, Оқолтин ва Мирзаобод туманларида етказилган зарар ва йўқотишлар кўламини ҳамда ажратиладиган молиявий маблағларни инобатга олган ҳолда фавқулодда ҳодиса оқибатларини бартараф этиш бўйича комплекс чора-тадбирлар дастурини ишлаб чиқиб, амалга ошириш;\nсув босган ҳудудлардан эвакуация қилинган фуқароларни вақтинчалик яшаш манзилларига жойлаштириш, уларни озиқ-овқат ва дори воситалари, зарур гигиеник воситалар билан таъминлаш, тиббий-психологик ёрдам кўрсатиш ишларини ташкил этиш;\nЎзбекистон Республикаси Соғлиқни сақлаш вазирлиги томонидан эвакуация қилинган аҳолининг тиббий кўрикдан ўтказилиши, уларнинг вақтинчалик яшаш манзилларида санитар-эпидемиологик тадбирларни ўтказиш.\nҲукумат комиссиясига Ўзбекистон Бош вазири Абдулла Арипов раислик қилади. Фавқулодда вазиятлар вазири (айни пайтда Президент маслаҳатчиси) Турсинхон Худойберганов, Бош вазир ўринбосари Ўктам Барноев ва Сирдарё вилояти ҳокими Ғофур Мирзаев комиссия раисининг ўринбосарлари этиб тайинланди.\nҲукумат комиссияси таркибига Бош вазирнинг биринчи ўринбосари Очилбой Раматов киритилмаган, бироқ рўйхатда “Ўзбекгидроэнерго” АЖ раиси Абдуғани Сангинов бор. Қайд этиш керакки, ижтимоий тармоқларда "Сардоба" сув омбори қурилишига Сангинов бошчилик қилгани ва лойиҳа тендерсиз унинг ўғли раҳбарлик қиладиган компания берилгани ҳақида маълумотлар тарқалган. “Ўзбекгидроэнерго” тарқалган маълумотларни инкор қилувчи баёнот билан чиқди.\nҚуйида Ҳукумат комиссиясининг тўлиқ таркиби билан танишишингиз мумкин:\nА.Н. Арипов — Ўзбекистон Республикаси Бош вазири, Комиссия раиси\nТ.А. Худайбергенов — Ўзбекистон Республикаси фавқулодда вазиятлар вазири, Комиссия раисининг ўринбосари\nЎ.И. Барноев — Ўзбекистон Республикаси Бош вазири ўринбосари, Комиссия раисининг ўринбосари\nҒ.Ғ. Мирзаев — Сирдарё вилояти ҳокими, Комиссия раисининг ўринбосари\nБ.Н. Қурбонов — Ўзбекистон Республикаси мудофаа вазири\nШ.Ў. Собиров — Ўзбекистон Республикаси ички ишлар вазирининг биринчи ўринбосари\nБ.И. Закиров — Ўзбекистон Республикаси қурилиш вазири\nР.Т. Маматов — Ўзбекистон Республикаси маҳалла ва оилани қўллаб-қувватлаш вазири\nШ.Р. Хамраев — Ўзбекистон Республикаси сув хўжалиги вазири\nА.К. Шадманов — Ўзбекистон Республикаси соғлиқни сақлаш вазири\nМ.Х. Салиев — Ўзбекистон Республикаси уй-жой коммунал хизмат кўрсатиш вазири\nА.Х. Қўлдошев — Ўзбекистон Республикаси фавқулодда вазиятлар вазирининг биринчи ўринбосари\nИ.Р. Махкамов — Ўзбекистон Республикаси транспорт вазирининг биринчи ўринбосари вазифасини бажарувчи\nУ.М. Мустафаев — “Ҳудудий электр тармоқлари” АЖ бошқаруви раиси\nБ.К. Зарипов — “Ўзсаноатқурилишматериаллари” уюшмаси раиси\nА.А. Сангинов — “Ўзбекгидроэнерго” АЖ бошқаруви раиси\nХ.Н. Хасилов — “Ўзбекистон темир йўллари” АЖ бошқаруви раиси вазифасини бажарувчиси\nА.М. Хидиров — Сардоба тумани ҳокими\nД.Т. Фозилов — Оқолтин тумани ҳокими вазифасини бажарувчи\nХ.К. Абдуллаев — Мирзаобод тумани ҳокими\n25 Май 16:12 44295\n26 Май 14:40 41747\n25 Май 23:18 39025\n26 Май 09:01 28495\n27 Май 20:39 28065


Ўзбекистонда аграр тадбиркорлиги янада ривожлантирилади - Ўзбекистон Республикаси Қишлоқ хўжалиги вазирлиги\nUSAID Ўзбекистон билан ҳамкорликни кенгайтириш, янги лойиҳаларни молиялаштириш ҳажмини ошириш ва амалга ошириш тўғрисида маълум қилди.\n28-май куни Ўзбекистон Республикаси Ташқи ишлар вазирининг биринчи ўринбосари Фарҳод Aрзиев ва AҚШ Халқаро тараққиёт агентлиги (USAID) администратори ёрдамчиси Глориа Стил иқтисодиёт, қишлоқ хўжалиги, соғлиқни сақлаш ва таълим соҳаларидаги ўзаро ҳамкорлик масалаларини муҳокама қилдилар.\nГлориа Стил фақат Ўзбекистон соғлиқни сақлаш тизимида USAID йўналиши бўйича 120 миллион AҚШ долларидан ортиқ қийматдаги лойиҳалар амалга оширилганини таъкидлади. 2020-йилда CОVID-19 тарқалишига қарши кураш, жумладан лаборатория базалари салоҳиятини кенгайтириш ва тиббиёт ходимларининг малакасини ошириш учун USAID Ўзбекистонга 3,8 миллион доллар ажратди.\nҚайд этилганидек, “Қишлоқ хўжалигида қиймат занжирини ривожлантириш” лойиҳаси фермерларга мева-сабзавот етиштириш, қайта ишлаш, сақлаш ва экспорт қилишнинг замонавий усулларини жорий этишда ёрдам берди. Ушбу йўналишдаги муваффақиятли ҳамкорликни давом эттириш мақсадида, USAID “Ўзбекистонда агробизнесни ривожлантириш” дастурини ишлаб чиқишни режалаштирмоқда.


Бу қонун лойиҳаси мактаб ўқитувчиларини хурсанд қилса, фарзандини назорат қилиб туришдан мосуво бўлиши мумкин бўлган ота-оналарни ҳозирдан ўйлантира бошлади.\nСамарқандлик Диёранинг ёши 15 да. 9-синфда ўқийдиган бу суҳбатдошимиз икки йилдан буён мобил телефонидан фойдаланади.\n- Синфимизда 34 та ўқувчи бор. Шулардан бир-иккитасида йўқ, қолган ҳаммасида бор телефон. Телефонни ҳамма дарсда ўчириб қўяди. Дарс тугаганидан кейин телефонни ёқамиз, - дейди Диёра.\nУнинг буваси Иброҳим қўл телефони Диёра ва бошқа невараларини назорат қилиш учун кераклигини айтади:\n- Назорат қилиш учун фақатгина. Мактабдан чиқиб, бошқа жойларга бормаслиги учун. Дарс тугаганидан сўнг дарров сўраймиз қаердалигини. Бизнинг болалар устидан шикоят тушгани йўқ. Чунки дарсда ўчириб қўяди, - дейди Иброҳим ака.\nБироқ самарқандлик болалар шифокори Абдураҳим Бозоровнинг айтишича, қўл телефонлари мактаб болаларига салбий таъсир ўтказаяпти:\n- Айниқса, улар ривожланаётган организмда. Бу ерда биоэнергия кетаяпти, электротўлқинлар кетаяпти. Шу учун болаларнинг қўлига бериб қўйиш узоқ вақтдан кейин, келажакда салбий таъсирини кўрсатади. Асосан нерв системасига таъсир қилади. Бош мияга, кейин орқа мияга таъсир этади. Асаб системасининг нерв толалари қолган системага, масалан, юракни, ошқозон-ичак системасини, ўпкани, ҳаракат-таянч органларини инервация қилади, - дейди педиатр Абдураҳим Бозоров.\nМактаб ўқувчиларининг мобил телефон тутиши айрим муаллимларга ҳам малол келаяпти. Чироқчилик 30 йиллик стажга эга ўқитувчи мобил телефони эгалари - ўқувчилардан шикоят қилади.\n- Жуда халақит беради. Бировларга қўнғироқ қиладими-ей, асабимизни бузади-да. "Олиб қўй, йиғиштириб қўй", деймиз, танбеҳ берамиз.”Майли, майли” дея қўяди, лекин бўлмайди. Фойдаси йўқ нарса-да, биз томонларда жуда кўпайиб кетган. Менимча, шаҳар жойида билмадиму, қишлоқ жойида мобил телефоннинг кераги йўқ. Шаҳар томонида ота-онаси безовта бўлиши мумкин ёки келмай қолса, гаплашиши мумкин боласи билан. Қишлоқ жойида нима фойдаси бор? Уйи мактабга яқин бўлса, бир-икки километр оралиқда ҳаммасининг уйи, - дейди чироқчилик ўқитувчи.\nЎзбекистонда сўнгги маълумотларга кўра, 3 миллион 360 мингдан одам мобил интернетдан фойдаланмоқда. Уларнинг аксариятини ёшлар ташкил этади.


7 йил аввал 2810 siyrat.uz\nАбу Суфён Пайғамбаримиз Муҳаммад соллаллоҳу алайҳи васаллам билан бир оилада катта бўлган тенгдош, амакиларининг ўғли ва эмикдош эди. Ваҳий келгунига қадар Пайғамбаримиз соллаллоҳу алайҳи васалламга энг яқин дўст ва суянчиқ бўлган. Бу қардошлик сабабли Исломни биринчилардан қабул қилиши керак эди. Бироқ бунинг акси бўлиб чиқди. Муҳаммад соллаллоҳу алайҳи васаллам) даъватни бошлаган кунларидан у Зотга душман бўлиб олди. Кеч бўлса-да Исломни қабул қилди. Бу ҳақда ўзи бундай ҳикоя қилади: «Мусулмонлар Маккага кириб келаётган эди. Мен аёлим ва болаларимга: «Бу ердан тезроқ қочиш керак, ҳозир Муҳаммад соллаллоҳу алайҳи васаллам бу ерга келаётганини эшитиб қолдим», дедим. Аёлим эса менга:«Исломни қабул қилиш вақти келмадимикан, сен бир вақтлар Муҳаммад соллаллоҳу алайҳи васалламнинг энг яқин дўсти эдинг-ку», деди. Бундан таъсирланиб қулим Мазкурга от ва егулик тайёрлашни буюрдим. Ўғлим Жаъфарни олиб Макка ва Мадина ўртасидаги Абвага йўл олдим. У ерга боргач, мени биров таниб қолмасин, деб юзимни беркитдим. Муҳаммад соллаллоҳу алайҳи васалламнинг олдиларига бориб юзимни очдим. У Зот ўша заҳоти мендан юз ўгириб олдилар. Мен қайта-қайта юзларига қарайвердим. Исломни қабул қилиш учун келган бўлсам-да, бу ҳолатни кўрган мусулмонлар ҳам мендан юз ўгирди. Абу Бакр розияллоҳу анҳуга қарасам, у киши ҳам мендан хафа. Умар ибн Хаттоб ундан баттар жаҳли чиққан. Шунда Муҳаммад соллаллоҳу алайҳи васаллам олдимга бир ансорни юбордилар. У мусулмонларга етказган зарарларимни юзимга солди. Амаким Аббосга кўзим тушди. – Амаки, Муҳаммад билан гаплашинг, мен Исломни қабул қиляпман, у Зотни кўндиринг, мени кечирсинлар, – дедим. У киши: – Муҳаммад соллаллоҳу алайҳи васаллам сенга қарамаяптилар ҳам, мен нима қилай? – деди. Қариндошим Али ибн Абу Толибга ҳам илтимос қилдим. Лекин у ҳам менга ёрдам бера олмади. Мусулмонлар Маккадан тўрт чақирим узоқликдаги Жаҳфада тўхтаганларида ўғлим билан Муҳаммад соллаллоҳу алайҳи васалламнинг чодирлари олдида туриб олдим. Қанча ҳаракат қилсам ҳам, менга қарамадилар. Шунда: – Мени кечирадими ёки йўқми, ўғлимни олиб бошим оққан томонга кетаман, – дедим. Бу сўзларни Муҳаммад соллаллоҳу алайҳи васалламга етказишибди. Шундан сўнг чодирдан чиққанларида менга бир назар ташладилар. У Зотнинг жилмайишларини жуда-жуда хоҳлардим. Ўжарлик қилиб кетларидан қолмадим. Амаким Аббос Муҳаммад соллаллоҳу алайҳи васалламга: – Қара, динимиз йўлида ўзини аямасдан курашяпти, кечирақол уни, – деди. Муҳаммад соллаллоҳу алайҳи васаллам : – Мен уни кечирдим, менга олдин қилган ёмонликларини Аллоҳ ҳам кечирди, – дедилар». Шундан кейин Абу Суфён розияллоҳу анҳу умрини Қуръон тиловат қилиш, Ислом аҳкомларини ўрганиш ва намоз ўқишга бағишлади. У бир гал масжидга кириб кетаётганида Расулуллоҳ соллаллоҳу алайҳи васаллам Ойша онамиз розияллоҳу анҳога:«Танидингми, амакимнинг ўғли Абу Суфёндир», деб айтдилар.


Путинга суиқасд қилмоқчи бўлган Қозоғистон фуқароси афв этишларини сўради\n12:20 / 11.07.2017\n2013 йилда Россия президенти Владимир Путинга суиқасд қилишга тайёргарлик кўрганлик учун озодликдан маҳрум этилган Қозоғистон фуқароси Илья Пьянзин афв этиш борасида мурожаат билан чиқди. Бу ҳақда «Коммерсантъ» газетаси ёзмоқда.\n«Жиноят сизга қарши йўналтирилганди, шунинг учун сизга шахсан мурожаат қилишга қарор қилдим», - дейилади Пьянзиннинг мурожаатида.\nПьянзиннинг рафиқаси ҳам мурожаат Самара вилоятидаги 26-сонли қаттиқ тартибли колония маъмуриятига май ойида юборилганини маълум қилди.\nҚозоғистон фуқаросининг сўзларига кўра, у фитна иштирокчисига тасодифан айланган. Бундан ташқари, газетанинг ёзишича, ундан фойдаланишган, “у аслида нима қилишмоқчи эканини тушунганда эса, ортга чекиниш учун вақт қолмаганди”.\n“Мен қўрқиб кетдим. Гарчи қўрқув менинг бу аҳмоқона жиноятда иштирок этганимни оқлай олмаслигини ҳам тушунганман», - дея маълум қилди Пьянзин.\nРИА Новости’нинг хабар беришича, 2012 йилда Одесса шаҳрида экстремистик гуруҳ фаолияти фош этилган. Унга чеченистонлик Адам Осмаев ва Руслан Мадаев ҳамда Қозоғистон фуқароси Илья Пьянзинлар аъзо бўлган. Одессадаги уларнинг базаси ҳисобланган хонадонлардан бирида қўлбола бомба ишлаб кетган. Ўшанда Мадаев ҳалок бўлди, қўлга олинган Пьянзин эса Украина хавфсизлик хизмати ходимларига шериклари портловчи қурилмани Владимир Путинга суиқасд учун тайёрлашганини айтиб ўтган.\nҚозоғистон суиқасд Владимир Путин


“Yangiqo'rg'on paxta tozalash” АЖ акциядорларининг 28.06.2016 йилдаги умумий йиғилиш қарори билан жамиятда Корпоратив Кодекс қабул қилинган бўлиб, мазкур Кодексга мувофиқ “Yangiqo'rg'on paxta tozalash” АЖ фаолиятида корпоратив қонунчилик талабларига риоя этилишини назорат қилишга масъул бўлган ва кузатув кенгашига ҳисобот берувчи корпоратив маслаҳатчи лавозимини жорий этиш вазифаси юклатилган. Бироқ, жамият тузилмасида корпоратив маслаҳатчи лавозими мавжуд эмас.\nЧунки, “Yangiqo'rg'on paxta tozalash” АЖда корпоратив маслаҳатчи лавозимининг мажбуриятлари 2016 йил 1 августдан жамиятнинг структурасига асосан акциядорлар билан корпоратив муносабатлар бўлими бошлиғига юклатилган.\n“Yangiqo'rg'on paxta tozalash” АЖда Корпорати бошкарув кодексининг 19-бандига асосан АЖнинг кузатув кенгашига мустақил аъзо киритилмаган. Корпорати бошкарув кодексининг 19-бандига асосан АЖ кузатув кенгашининг мустақил аъзоси критерияларига мувофиқ бўлган ариза ва таклифлар жамиятга акциядорлардан тушмаган. Келгусида “Yangiqo'rg'on paxta tozalash” АЖнинг кузатув кенгашига мустақил аъзо киритилиши бўйича таклифлар тақдим қилинса, кўриб чиқилади.\n“Yangiqo'rg'on paxta tozalash” АЖ сайтида фундаментал ва техник таҳлил натижалари, мутахассислар, экспертлар ва маслаҳатчиларнинг шарҳлари ва прогнозлари жойлаштирилмаган. “Yangiqo'rg'on paxta tozalash” АЖ фундаментал ва техник таҳлил ўтказилмаганлиги сабабли бундай маълумотлар Жамият веб-сайтида ошкор этилмаган. “Yangiqo'rg'on paxta tozalash” АЖ бошқарув органлари мажлисларида ҳамда иш жараёнида фундаментал ва техник таҳлил ўтказиш тартиблари мақсадга мувофиқлиги кўриб чиқилади.


Тафсири Нобулсий. “Фалақ сураси” - Fitrat.uz\nБош саҳифа / Қуръон / Тафсири Нобулсий. “Фалақ сураси”\nMart 21, 2019\tТафсири Нобулсий. “Фалақ сураси”da fikr bildirishni o'chirish 975 Кўришлар\n“Фалақ сураси” тафсири\n(Эй, Муҳаммад!) Айтинг: «Паноҳ тилаб илтижо қилурман бутун борлиқ Парвардигорига. 2. Яратган нарсалари ёвузлигидан. 3. Зулматга чўмган тун ёвузлигидан. 4. Тугунчаларга дам солувчи аёллар ёвузлигидан. 5. Ҳамда ҳасадчининг ҳасади ёвузлигидан.\nЖобир розияллоҳу анҳудан ривоят қилинади, Пайғамбар алайҳиссалом: “Ўқи, эй Жобир”, дедилар. “Ота онам сизга фидо бўлсин нимани ўқий?”, дедим. Ул зот: ““Қул аъуузу бироббил фалақ” ва “Қул аъузу бироббиннаас” сураларини ўқи”, дедилар. “У иккисини ўқидим”, шунда Пайғамбар алайҳисслом: “Бу иккисини ўқиб юришни лозим тут. Сен ҳаргиз (фазилатда) бу иккисига ўхшаганини ўқимайсан (учратмайсан)”, дедилар.\nОяти карима “қул” деб буйруқ феъли билан бошланишининг ҳикмати шуки, Пайғамбар алайҳиссалом бу оятларнинг матнларини қандай нозил қилинган бўлса, худди шундай ўқишга буюрилганларидир. Бу эса Қуръони карим ҳар битта ҳарфи, ҳаракати, матни ва тартиби билан Аллоҳ таоло томонидан нозил қилинганини ифодалайди. Бу ҳақда Аллоҳ таоло шундай марҳамат қилади:\n(Яна у Қуръонни) хомхаёлдан олиб сўзлаётгани ҳам йўқ! 4. У (Қуръон) фақат (Аллоҳ томонидан) нозил қилинаётган (туширилаётган) бир ваҳийдир (Нажм сураси, 3-4-оятлар).\n“Фалақ” сўзи “Ёрилиш”, “кесилиш” ва “парчаланиш” каби маъноларда келади. Ояти каримадаги “фалақ” сўзини тафсир уламолари “бутун борлиқ” деб тафсир қилишган. Бундан кўринадики, бутун борлиқ – ёрилиш маъносига тўғри келмоқда. Чунки борлиқ ва ундаги барча махлуқотлар ёрилиш туфайли пайдо бўлади. Мисол учун тонгни олайлик, у тундан ёрилиб чиқади. Демак, тонг фалақдир. Ёмғир осмондан ёрилиб тушади. Ёмғир ҳам фалақдир. Ўсимликлар ердан ёриб чиқади. Улар ҳам фалақдир. Куртаклар дарахт шоҳларидан ёриб чиқади, у ҳам фалақ ҳисобланади. Гул куртакдан ёриб чиқади. Демак, гул ҳам фалақдир. Мева гулдан ёриб чиқади, у ҳам фалақ саналади. Фарзанд онадан ёриб чиқади. Демак, бола ҳам фалақдир. Йўқликдан борлиққа пайдо бўлган ҳар бир кўзга кўринган ва кўринмаган, ҳис қилинадиган ва ҳис қилиб бўлмайдиган нарсаларнинг ҳаммаси мана шу ёрилиш сабабли пайдо бўлади.\nАллоҳ барча нарсанинг яратувчисидир. У барча нарсага вакил (ҳомий)дир (Зумар сураси, 62-оят).\nЎрмаловчи (жонивор) борки, унинг инон-ихтиёри (тасарруфи) Унинг қўлидадир (Ҳуд сураси, 56-оят).\nЯратган нарсалари ёвузлигидан – бу ояти каримада эътибор қаратиш керак бўлган муҳим фойда бор. Аллоҳ таоло биз бандаларга Ўзи яратган нарсаларининг ёмонлигидан паноҳ сўрашимиз керак эканини буюрмоқда. Ваҳоланки, соғлом эътиқодга кўра яхшиликни ҳам ёмонликни ҳам яратувчиси Аллоҳ таолодир. Бироқ Аллоҳ таолога ёмон нарсаларнинг нисбати берилмайди.\nШу ўринда ҳақли савол туғилади. У ҳам бўлса, ёмонлик қаердан келади, ёмонликка нима ёки ким сабаб бўлади?\nБунга жавоб: инсон яратган Роббисини унутиб, хоҳиш-истакларини ношаръий йўл билан қондирган вақтда ундан ёмонликлар содир бўлади.\nМисол тариқасида охирги русумдаги бир маркабни олайлик. Бу маркаб ўз вазифасини бажариши, кўзланган жойга олиб бориши учун уни минадиган киши моҳир, доно бўлиши керак. Шунда кўзланган мақсад амалга ошади. Бироқ ҳайдовчи маст бўлса ёки маркабни бошқара олмайдиган киши бўлса, автоҳалокатга учрайди ва албатта, кўзланган мақсад ҳам рўёбга чиқмайди. Худди шундай инсон ҳам Аллоҳ таолонинг буюрганини қилиб, қайтарганидан қайтар экан у яхшилик узра бўлади. Аммо Аллоҳ таолодан юз ўгирса, Ул Зотдан узоқлашиб, ўз хоҳиш-истакларига бўйсунса, ёмонликларга гирифтор бўлади ва айни пайтда ўзгаларга ҳам ёмонлик етказади.\nИнсон фитратидаги асл нарса яхшилик қилишдир. Қачон инсон ҳаддидан ошса, ўз хоҳиш-истакларига кўр-кўрона эргашса, шундагина ундан ёмонлик содир бўлади.\nҚачонки, инсон ўзининг хоҳиш-истакларини шариатга мувофиқ қондирса, ундай одам ёмон бўлмайди, ундан ёмонлик ҳам содир бўлмайди. Мисол учун, бир инсон жинсий шаҳватини зино йўли билан эмас, балки никоҳ йўли билан қондирса, ҳаёти хайр-баракага тўлади. Жуфти ҳалоли билан бахтли ҳаёт кечиради. Кўплаб фарзандлар ота-онаси бўлишади. Фарзандларни Аллоҳ ва расулини яхши кўрадиган қилиб тарбиялайди. Бу оила жамият учун фойда келтирадиган оилалардан бўлади. Кўриб турганингиздек, бу ҳолатларнинг барчасида фақат яхшилик бордир.\nҲар бир инсонда жинсий шаҳват, ейиш-ичиш, яхши кўриш, ёмон кўриш, бировдан қўрқиш, бировдан умид қилиш каби хоҳиш-истаклар мавжуд. Бу хоҳиш-истаклар инсондан ажралмайдиган ғариза ҳисобланади. Инсон бу хоҳиш-истакларини қандай йўл билан бўлса ҳам қондиради. Ё буни ҳалол йўл билан қондириб, Роббисининг розилигига эришиб, яхшилик узра ҳаёт кечиради. Ё ҳаром йўл билан қондириб, Роббисининг ғазабига ҳақли бўлиб, ёмонликка дучор бўлади.\nИнсон Аллоҳ таоло хоҳлаганидай ҳаёт кечирса, у доим яхшиликда бўлишини билдик. Аммо шу ҳолда ҳам инсон ҳаётида унга ёқмайдиган айрим ишлар содир бўлса, шуни билсинки, Аллоҳ таоло Ўз ҳикмати ила бандасини тарбиялаётган бўлади. Устоз ва шогирдни мисол тариқасида олсак, устоз шогирдига кўп вазифалар юклайди, кўп китоблар ўқишни буюради. Шогирд вазифаларни бажариш асносида қийинчиликларга рўбарў келади. Уйқудан қолиши, овқатини вақтида емай қолиши, дўстлари билан кўриша олмаслиги мумкин. Устоз бу вазифаларни юклаши билан аслида шогирдини келажакда кўп яхшиликларга тайёрлаётган бўлади. Шунинг учун ҳам шагирд сабр қилиши ва устозига нисбатан ёмон гумонда бўлмаслиги даркор. Худди шундай инсон ҳам шариатга мувофиқ ҳаёт кечираётган вақтида айрим ноҳушликларга дуч келса, сабр қилиши, бу нарсаларда яхшилик бор деб Аллоҳ таолога нисбатан яхши гумонда бўлиши лозим бўлади. Бу билан бандалик вазифасини бажарган бўлади. Аллоҳ таоло шундай марҳамат қилади:\nБалким, сизлар ёқтирмаган нарса (аслида) ўзларингиз учун яхши, ёқтирган нарсангиз эса (аслида) сизлар учун ёмон бўлиб чиқар. Аллоҳ билур, сизлар эса билмайсизлар (Бақара сураси, 216-оят).\nҲаётда инсон учун энг зарур бўлган неъмат – бу тинчлик-хотиржамликдир. Одатда одамлар буни ҳар қаёқдан излашади. Бироқ бунга эришишнинг ягона йўли Аллоҳ таолони таниш, Аллоҳ таоло хоҳлаганидай ҳаёт кечириш, Аллоҳ таолодан паноҳ сўрашдир. Аллоҳ таоло шундай марҳамат қилади:\n(Бу) икки гуруҳнинг қайсиниси (қўрқмай) хотиржам бўлишга ҳақлироқдир? Биладиган бўлсангиз (айтинг!). Имон келтирган ва имонларига зулм (ширк)ни аралаштирмаганлар – айнан ўшаларга хавфсизлик (бордир) ва улар ҳидоят (тўғри йўл) топган зотлардир (Анъом сураси, 81-82- оятлар).\nЮқорида биз инсондан қачон ёмонлик содир бўлиши ҳақида сўз юритдик, энди Аллоҳ таолонинг бошқа махлуқотларидан қачон ёмонлик содир бўлиши ҳақида гаплашамиз. Ҳайвонлар ҳам инсон каби ўзига белгиланган чегарадан чиқса, ундан ёмонлик содир бўлади. Мисол учун, илонни олайлик. Агар ўзига белгиланган жой, яъни ер остида ҳаракат қилса, бировга ёмонлиги тегмайди. Мабодо илон ер устига чиқадиган бўлса, шундагина бировга азият етказиши мумкин. Шунинг учун ҳам илоннинг азиятидан, чақишидан сақланиш мақсадида шариатда уни ўлдиришга рухсат бор. Шуни таъкидлаш жоизки, бутун махлуқотлар қанча ёвуз ва ёмон бўлмасин, улар тарафдан содир бўладиган ёмонликларнинг барчаси Аллоҳ таолонинг хоҳишига боғлиқ бўлади. Аллоҳ таоло хоҳласагина улар азият етказиши мумкин. Агар бундай бўлмаганида эди, ҳамма махлуқотлар ўзича ҳаракат қилиб, бунинг натижасида ер юзи изидан чиқарди.\nЖавоб: Ҳа, содир бўлади. Улардаги ёмонлик – уларни нотўғри истеъмол қилиш ва ўз ўрнида ишлатисмаслик ўринларида кўринади. Масалан, шакар, туз ва кир ювиш кукунини олайлик. Шакарни овқатга солинса, тузни эса чойга солинса ёки кир ювиш кукунини эса сутга қўшилса, бу моддаларни нотўғри истеъмол қилингани сабабли овқат ҳам, чой ҳам, сут ҳам бузилади, уни ейиш, ичиш эса зарар келтириб чиқаради. Ақлни ҳам тўғри ишлатилмаса, зарарлар келтириб чиқаради. Бунга атом бомбаси, наркотик моддалар, психотроп дорилар, ўйлаб топилган вирусларни мисол қилсак бўлади. Шулар ҳам ақл туфайли топилган, ихтиро қилинган нарсалардир. Бироқ бу нарсалар бугун глобал муаммога айланиб улгурди.\nСизга қандай яхшилик етса, у Аллоҳдандир. Сизга қандай нохушлик етса, у ўзингиздандир. Сизни одамларга пайғамбар қилиб юборганмиз. Гувоҳликка (эса) Аллоҳ (Ўзи) етарлидир (Нисо сураси, 79-оят).\nСизларга (Уҳуд жангида) бир мусибат етган бўлса – сизлар (уларга Бадр жангида) унинг икки баробарига тенг мусибат етказгансиз. «Бу (мусибат) қаёқдан келди?» – дейсизми?! «У – ўзингиздан», – деб айтинг! Албатта, Аллоҳ ҳар нарсага қодирдир (Оли Имрон сураси, 165-оят).\n(Эй, инсонлар!) Сизларга не мусибат етса, бас, ўз қўлларингиз қилган нарса (гуноҳ) сабаблидир. Яна У кўп (гуноҳлар)ни афв этиб турур. (Акс ҳолда мусибат бундан ҳам кўп бўлур эди) (Шўро сураси, 30-оят).\nАллоҳ таоло Ўзи яратган нарсаларининг ёмонлигидан паноҳ сўрашга буюрар экан, нима сабабдан инсоннинг ҳаётига хавф соладиган ёмон инсонлар, ҳайвонлар, ўсимликлар ва жонсиз моддаларни яратди, деган ўринли савол туғилади. Бунга жавоб: “Инсон зоти бу дунё ҳаётида саодатга эришиши учундир. Бинобарин Аллоҳ таоло ер юзида инсон ҳаётига хавф соладиган ёмон ишлар, уни безовта қиладиган табиий офатлар, касалликлар, уни ташвишга қўядиган оғир қийинчиликларни яратмаганида эди, инсон зоти яратган Роббисини унутиб, Ул Зотдан беҳожат бўларди. Юқорида санаб ўтилган ёмонликлар туфайли инсон Роббисига муҳтож бўлади, Ул Зотга талпинади. У Зотдан ёрдам кутади. Тушунарли бўлиши учун мисол келтириб ўтамиз. Ёш бола онасидан узоқроққа кетиб қолса, ҳеч қандай хавф бўлмаса, онасини эсламай юраверади. Мабодо йўлидан бирор ҳайвон чиқиб қолса, шу заҳоти онасининг бағрига қочади. Худди шунингдек инсоннинг бошига келадиган мусибатлар, ноҳушликлар, бало-офатларнниг барчаси уни Роббиси томон етаклайди. Роббисидан илтижо қилиб паноҳ сўрашга, ёрдам сўрашга ундайди.\nДемак, Аллоҳ таоло буюрган барча амаллар нурдир. Бунинг зиди, яъни Аллоҳ таоло буюрган амаллардан юз ўгириш эса зулматдир. Ҳолбуки, юз ўгирувчиларнинг энг каттаси шайтон ҳисобланади. Шунинг учун баъзи тафсир уламолари тун маъносини ифодаловчи сўзни шайтон деб тафсир қилганлар.\nИнсоннинг кўксига жойлашган шайтоннинг ёмонлигидан – Аллоҳ таоло инсоннинг кўксига жойлашадиган шайтоннинг ёмонлигидан паноҳ сўрашга буюрмоқда. Сабаби, шайтон инсоннинг кўксига жойлашганда уни ёвуз инсонга айлантиради. Бундай инсон энди шаҳватини қандай йўл билан бўлмасин қондирадиган бўлади. Жинсий хоҳиш-истагини бир аёлни оиласини бузиш эвазига бўлса ҳам, молга бўлган хоҳиш-истагини ўғирлаш, талон-тарож қилиш эвазига бўлса ҳам, бошқаларнинг ўлими эвазига ўзининг тирик қолиши, ўзгаларнинг оч қолиши эвазига ўзининг тўқ бўлиши учун, бошқаларнинг ҳаётини ташвишга солиш эвазига ўзининг тинч бўлиши учун, бошқаларни хор қилиш эвазига ўзининг азиз бўлиши учун ҳаёт кечирадиган жирканч, худбин инсонга айланади.\nАллоҳ таоло шундай марҳамат қилади: “Агар сизни шайтоннинг шарри тутса, Аллоҳдан паноҳ тиланг! Албатта, У эшитувчи ва билувчидир” (Аъроф сураси, 200-оят).\nАйтинг: «Эй, Раббим! Мен Сендан шайтонларнинг васвасаларидан паноҳ беришингни сўрайман. Яна мен Сендан, эй, Раббим, улар менинг ҳузуримга келишларидан паноҳ сўрайман» (Мўминун сураси, 97-98-оятлар).\nБу шайтоннинг ўзингизга қиладиган васвасалари бўлса, энди сиз доимий муомала қилиб юрадиган шеригингиз кўксига шайтон кирса, уни азият берувчи, қўпол, сизга нисбатан ёмон муомала қилувчи инсонга айланганини кўрасиз. Шунинг учун шайтоннинг васваса қилишидан паноҳ сўрашда нафақат ўзингизни, балки оила-аъзоларингиз, яқинларингиз ва дўсту биродарларингизни ҳам шайтон кўксига кириб васваса қилишидан доимо паноҳ сўраб юринг. Чунки инсон ўз дўстига шайтонга қарши ёрдам бериши ва ўз дўстига қарши шайтонга ёрдам бериб қўйишдан эҳтиёт бўлиши лозим бўлади. Бунинг мисоли: дўстингиз бирор нарсадан ғазабланса, унга сукут сақлаш билан ёрдам беринг. Шундай қилиб, сиз дўстингизга шайтоннинг йўлига юрмаслигига ёрдам берган бўласиз. Бироқ дўстингиз ғазабланган чоғида, унга қўполлик билан гап қайтарсангиз, шайтоннинг йўлига киришига кўмаклашган бўласиз. Шундай экан, сиз оила-аъзоларингиз, яқинларингиз, қўшниларингиз, дўсту биродарларингиз ва ҳамкасбларингизнинг барчаларига шайтонга қарши ёрдам беринг. Асло шайтонга ёрдам бериб қўйманг!\nОяти каримада Аллоҳ таоло Пайғамбар алайҳиссаломни сеҳр қилувчиларнинг ёмонлигидан паноҳ сўрашга буюрмоқда. Шариатга кўра, сеҳр билан шуғулланганлар куфр келтирган бўлади. Чунки сеҳргарлар инсонларни йўлдан адаштиради, жамиятда кўплаб муаммоларга сабаб бўлишади. Бироқ сеҳргарларнинг сеҳрлари фақат Аллоҳ таолонинг изни билан таъсир қилади. Аллоҳ таолони унутиб, шариатга мувофиқ ҳаёт кечирмайдиган инсонларгагина қилинган сеҳрларнинг таъсири кучи кўпроқ бўлади. Инсон Роббиси ила сеҳрдан паноҳ сўраб дуо қилса, унга қилинган сеҳр бекор бўлади.\nҲамда ҳасадчининг ҳасади ёвузлигидан – ҳасад икки хил бўлади. Бири шариатда мақталган бўлса, бошқа бири ёмонлангандир. Мақталган ҳасад қуйидаги ҳадисда ривоят қилингандир. Абдуллоҳ ибн Умар розияллоҳу анҳумодан ривоят қилинади, у киши Расулуллоҳ соллаллоҳу алайҳи васалламнинг шундай деганларини эшитдилар: “Ҳасад фақат икки нарсада бўлади: бир кишики, Аллоҳ таоло унга Қуръонни ато қилган бўлиб, у тунни Қуръон билан ўтказади. Ва яна бир кишики, Аллоҳ таоло унга мол-дунё ато қилган бўлиб, мол-дунёни эртаю кеч (Аллоҳ таоло йўлида) инфоқ-эҳсон қилади.\n(Аллоҳ) айтди: «Сенга буюрганимда сажда қилишингга нима монелик қилди?» У деди: «Мен ундан яхшиман, мени оловдан яратгансан. Уни (Одамни эса) лойдан яратдинг» (Аъроф сураси, 12-оят).\nУларга Одамнинг икки ўғли (Қобил ва Ҳобил) ҳақидаги хабарни ҳақиқати билан ўқиб беринг! Иккиси қурбонлик қилганларида, биридан қабул қилинди, унисидан эса қабул қилинмади. (Қурбонлиги қабул бўлмаган Қобил укаси Ҳобилга): «Сени, албатта, ўлдиражакман!» – деди. (Ҳобил) эса: «(Қурбонликни) Аллоҳ аслида тақволи кишилардан қабул қилур» (Моида сураси, 27- оят).\nАввалги 22.03.2019 й. Тежамкорлик – ярим ризқ\nКейинги Тўрт нафар масжидга зарар етказилди


Шум бола шаҳарга келди - zarnews.uz\nШум бола шаҳарга келди\n“Бой отанинг “шаҳар-шаҳар” деганига бормасман-да. Бормасман деганим “беш кетмадим” деганим. Беш кетмадим деганим, эса бир бордим-у, бошқа қайтиб бормадим, деганим эмас. Бордим!\nҚишлоқда, Бой отанинг олмазорига яхоб сувини ташлаб қўйиб, ички туризм деганига ёзда “илинмовдим” (Бой отадан рухсат тегмаганди-да), қишда бир кўриб келай, мен ҳам бир турист бўлай, деб “Қайдасан, Самарқанд?” деганча, Сарибой бўлиснинг тўриқ қашқасини миниб, “Дарё тошқин”ни хиргойи қилиб келсам, от тўрт туёғини тираб, бир нимадан ҳурккандай туриб қолди. Кўзлари аланг-жаланг. Машина кўплигидан ҳуркаётгандир-да десам, эй қаёқда, ариқда оёғини узатиб олганча қиш шамолида ҳилпираб ётган елим халтадан ҳурккан экан. “Ҳой, жонивор, унинг жони йўқ, қўрқма”, деб олдинга ниқтадим. Тушунди шекилли, юра бошлади, лекин гапимнинг кори узоққа бормади. Энди тунги чироқлар учун ўрнатилган бетон устунда ёпиштирилган қоғознинг елими кўчган экан, пириллаб қолса бўладими. Тисарилган отдан сакраб тушдим-у, бориб қоғозни юлиб ташладим. Нима эълончилар бошқа жой топмаганми, устма-уст ёпиштираверган экан. Худога таваккал қилиб, тўриқни ўша ерга боғлаб, пиёда йўлга тушдим. Тўғриям қилган эканман. Йўл-йўлакай бунақа кўнгилсиз манзараларга анча дуч келдим. Тавба қилдим, Бой ота, уришсангиз ҳам, сўксангиз ҳам, ҳовлингизда шунақа нарса ташлашга қўймайсиз. Энг баттоли мен бўлсам, ҳатто писта чақсам пўчоғини кафтимга йиғиб, олиб бориб ўчоққа тўкаман! Бу шаҳарнинг одамларига нима бўлган-а?! Ер юзининг сайқали бўлмиш шаҳри Самарқандда яшайман, деб чиқиндисини кўчага отса, эълонини дилни хира қилиб, бекатдаги ойналарга, бетон устунларга ёпиштириб кетаверса...\nБир аёлни кўрдим. Сариқ нимча кийволиб, қадоқ бўлиб кетган қўллари билан ариқ ичидаги чиқиндиларни тозалаяпти экан. Онамга ўхшаб кетаркан... Олдига бориб ёрдамлашдим. Одамлар қараб-қараб ўтишарди. Нимагалигини билмайман. Балки Бой отадан беш кун бепул ишлаб бериш эвазига олиб кийиб келган костюм-шимда чиқинди йиғаётганимга ажабланишгандир. Нима қилибди шундай қилсам?! Бу менга алам қилмайди. Шум боланинг ғурури бор. Эртага бир чет эллик келиб, тўртта эркак ташлаган чиқиндини битта аёл ариқлардан, кўчалардан териб юрганини кўрса, нима дейди?.. Бунақа пайтда Бой ота “Астағфуруллоҳ”, деб қўярди...\nСаёҳат ҳам саёҳат бўлди-да! Ҳеч қаерга боргим келмади. Ортимга қайтар чоғим аёлга икки оғиз гап айтдим: “Уйдаги хўжайинингизга, ишдаги хўжайинингизга бориб айтинг, юрак ютиб кўчага, халқнинг олдига чиқсин. “Шаҳар ўзимизники, биров келиб тоза тутмайди. Келган меҳмон олдида юзимиз шувут бўлмасин”, десин. Балки эълонлар ёпиштириш учун алоҳида жойлар қилиш керакдир. Балки ўзини ҳурмат қилмайдиганларга буни ўргатиш керакдир. Э, хуллас, тарғибот дейдими, ташвиқот дейдими, бир нималар қилиш керак-да, опа. Бой отамнинг бир гапи бор: “Қўқиган уйдан барака қочади!”\nШум боланинг мактубини Аслиддин нашрга тайёрлади.\nТеглар: Шум бола


Наманганлик депутат Олимжон Тўхтаназаров шу кунларда Ўзбекистонга 50 млн доллар инвестиция киритиш учун келган, бироқ қайтарилган америкалик ўзбек тадбиркори Бобур Ҳасановнинг ватанга киритилишини ёқлаб Ўзбекистон Президенти Шавкат Мирзиёевга хат ёзди. Қуйида унинг Facebook саҳифасида чоп этилган мактубни тўлиқ келтирамиз.\nИ Л Т И М О С Н О М А !\nСизнинг мамлакатимиз равнақи ва халқимизнинг яхши яшаши учун олиб бораётган ислоҳотларни халқимиз билан бирга бутун жаҳон ҳамжамияти кўриб, билиб турибди. Айниқса, сизнинг чет элларда сарсон бўлиб билмай қилган айблари учун кечириб ватанига қайтарилишига ва уларнинг ҳар қандай жазолардан озод этилиш оиласи бағрида қайтариш йўлидаги ишларингиз нур устига аъло нурдир.\nЮртимизга чет эл сармоядорлари оқими жуда кўпаймоқдаки, бу албатта ватанимиз келажагининг ривожланишига ўз ҳиссасини қўшиши шубҳасиздир. Республикамизга яхши ният билан келаётган ҳар қандай инвестор ва меҳмонларга ватанимизнинг эшикларини очиб бердингиз! Бунинг учун сиздан барча миннатдордир.\nЧет элда яшаётган ватандошларимиз ҳам Ўзбекистонга - ўзи туғилиб ўсган диёрга ўз ҳиссаларини қўшиш ниятидалиги бизни беҳад қувонтирмоқда.\nСиз АҚШда бўлганингизда Америкадаги ватандошларни Ўзбекистонга таклиф этдингиз! Америкадаги ватандошларимиз ўз бизнесларини Ўзбекистонга олиб кириб, аҳолини иш билан таъминлашга ҳаракат қилмоқдалар. Шулардан бири Бобур Ҳасандир. Лекин уни транзит сифатида чегарадан юртимизга қўйишмабди. У мамлакатимизга кириши тақиқланганлар рўйхатида экан. У видеомурожаатида ҳеч қандай оқимга ёки жиноятга қўл урмагани ва туғилган ватанини севишлигини, 50 миллион инвестиция олиб кириб 12000 ишчи ўрни яратишини айтди.\nМен унинг сўзларидан таъсирландим ва сизга мурожаат қилмоқдаман. Қонун доирасида Бобур Ҳасанни чегарадан ўтказилмаганлигини шаффоф текшириш лозим деб ўйлайман. Балки, у собиқ МХХнинг "қора" рўйхатига тушиб қолгандир? Кўнглида яхши ният билан мамлакатимизга келаётган бўлса, бажарадиган ишлари самимий бўлса, Ўзбекистонга келса яхши бўларди. Чет элларда ишлаётган 12000 фуқароларимиз ортга қайтишига эришган ёки халқимизни четга иш излаб кетишини олдини олган бўлар эдик. Сиздан қонун доирасида Бобур Ҳасан кабиларга ёрдам беришингизни илтимос қиламан”.\nОлимжон Тўхтаназаров O'zLiDeP аъзоси, Наманган вилоят Кенгаши депутати саналади. У Ўзбекистон Президентига Нобель мукофоти берилиши ташаббускори ҳамда “Ўзтрансгаз” АКга ёзган мактуби билан танилган.\n(Фотосурат О. Тўхтаназаровнинг Facebook саҳифасидан)


Сунатулла Бекенов янги лавозимга тайинланди\n19:00 / 13.09.2019\nСунатулла Ҳусанович Бекенов президент қарори билан Ўзбекистон Республикаси Давлат активларини бошқариш агентлиги директори этиб тайинланди.\nШу муносабат билан у Ўзбекистон Республикаси инвестициялар ва ташқи савдо вазирининг биринчи ўринбосари лавозимидан озод қилинди.\nУ бу лавозимда 2019 йил апрелидан буён ишлаб келган Аҳадбек Ҳайдаров ўрнини эгаллади.\nСуннатулла Бекенов 1971 йилда Қозоғистоннинг Чимкент шаҳрида туғилган.\nУ 2005 йилгача (қачондан берилиги номаълум) «Ўзбекистон Қимматли қоғозлар депозитарийси» давлат корхонаси бош директори сифатида ишлаган. 2005-2007 йилларда Ўзбекистон Молия вазири ўринбосари, Вазирлар Маҳкамасининг ахборот-таҳлилий департаменти бошлиғи, 2008-2009 йилларда Вазирлар Маҳкамаси ижро аппарати раҳбари, 2009-2010 йилларда Иқтисодиёт вазири сифатида фаолият юритган.\n2010-2015 йилларда Вазирлар Маҳкамасининг ижро этувчи аппарати бошқарувчиси сифатида ишлаган. 2015 йилдан 2016 йилнинг декабригача Ташкилий-кадрлар масаласи бўйича Президент давлат маслаҳатчисининг биринчи ўринбосари сифатида ишлаган, 2016 йил декабрида Ботир Хўжаев ўрнига Иқтисодиёт вазири Галина Саидованинг биринчи ўринбосари лавозимига тайинланган.\nУ 2018 йилнинг февралида Ўзбекистон Республикаси Инвестициялар бўйича давлат қўмитаси раисининг биринчи ўринбосари лавозимига тайинланади ва бу лавозимда 2019 йилгача ишлайди. 2019 йилнинг январида Инвестициялар ва ташқи савдо вазири Сардор Умурзоқовга биринчи ўринбосар бўлади.


27 июн 2022, Тошкент вақти: 07:22\nҚашқадарё вилояти Нишон тумани ҳокими томонидан ҳақоратланган машина-трактор парки раҳбари юрак хуружига учраб, оламдан ўтди.\nНишон туманининг ҳокими Асрор Жўраев 10 июлда бўлиб ўтган туман фаоллари йиғини пайтида 53 яшар Музаффар Чоршанбиевни "синглинги...," деб ҳақорат қилган ва ҳақоратланган кичик раҳбар айни куни касалхонага тушиб, юрак хуружидан жон таслим қилган.\nБу ҳақдаги хабар Озодликка 22 июлда етиб келди.\n“Аввал янги ҳоким марҳумнинг ишларини танқид қилди, Музаффар гап қайтаргач, “синглингни...” деб сўкди. Музаффарни мажлисдан тўғри туман шифохонасига олиб кетишди ва у ерда миокард инфаркти туфайли оламдан ўтибди. Буни мажлисда қатнашганнинг ҳаммаси билади, лекин бу сўконғич, ўта қўпол ҳоким ҳақида гапиришдан қўрқишади. Шундай, аввал Яккабоғга ҳокимлик қилган Жўраев мажлисни онадан бошлаб, сингилдан тугатади”, деди мажлисда иштирок этган фермерлардан бири.\nМарҳумнинг қариндошларидан бири Музаффар Чоршанбиевнинг мажлисдан сўнг касалхонага тушиб қолганини тасдиқлади, аммо унинг ўлимини фақат ҳокимнинг ҳақоратига боғлаш тўғри эмаслигини айтди.\nЧоршанбиев қариндошига кўра, Музаффар анчадан бери қон босими хасталиги билан оғриб келган:\n“Ҳоким бува иш бўлсин, дейди. Музапни эл-юрт қатори у киши ҳам ҳурмат қиларди. Лекин ким ўйлабди ёш жонига жабр бўлишини. Раҳматли жуда вазмин, мулоҳазали йигит эди,” дейди қариндошлардан бири.\nТумандаги “Самарқанд” маҳалла фуқаролар йиғини вакили эса Музаффар Чоршанбиевни полвонкелбат, чавандозлик билан ҳам ном чиқарган йигитлардан бири эди, дея хотирлайди.\n“Раҳматлининг бўйи бир-у тўқсондан баланд — қўнғирот уруғининг алп йигитларидан эди. Анча йиллар қишлоқ хўжалик соҳасида ишлади, ёшлик пайтлари чавандозлик қилганини, миллий кураш ўйинларида унча-мунча совринлар ҳам олиб юрганини биламиз. Қўнғирот уруғлари оркаш келади, балки ҳокимнинг сингилдан олгани раҳматлига оғир ботгандир,” дейди маҳалла фуқаролар йиғини вакили.\nҒузор тумани ҳокими Асрор Жўраевнинг муштумзўр ва сўконғич ҳоким эканлиги ҳақида у Яккабоғ тумани ҳокими бўлиб ишлаб юрганда ҳам Озодликка хабарлар келган эди.\nЖумладан, 2014 йилда Яккабоғ тумани ҳокими бўлиб ишлаган Асрор Жўраев, 18-19 октябрь куни кечаси ўтказилган йиғилишларда оз пахта топширган фермер ва теримга кам ўқитувчи чиқарган мактаб директорларини калтаклагани ҳақида Озодлик хабар берган эди..\nЖумладан, бундан уч йил муқаддам Сурхондарё вилояти, Қизириқ тумани ҳокими фермерни кам пахта топширганликда айблаб, онасини сўккан, калтаклаб-бўққан эди.\nКалтакланган фермернинг отаси кампирини етаклаб ҳокимнинг олдига келган-да “мана шу кампир сен сўккан улимни (ўғлимнинг) энаси бўлади, шуни сўкканмидинг, мана олиб келдим, қўлингдан келса “қил” деган. Фермернинг отаси ҳокимни урмоқчи бўлганида уни ажратиб олишган.


“Меърожнома”: тилимиз ва адабиётимизнинг нодир намунаси - Darakchi\n“Меърожнома”: тилимиз ва адабиётимизнинг нодир намунаси\nМОЗИЙДАН САДО 03.12.2018, 19:10\nЎзбек ёзув маданияти ва китобат санъати тарихидаа темурийлар даври алоҳида ўрин тутади. Амир Темур ва темурийлар ташаббуси ҳамда оталиғи остида китобат санъати ривожланди. Мўғуллар истилоси даврида эътибордан четда қолган соҳалар қайтадан бўй ростлади. Темурийлар давлатининг йирик маданий марказлари бўлмиш Самарқанд, Ҳирот, Язд, Андижон сингари шаҳарларда йирик хаттотлик мактаблари юзага келди. Бошда соҳибқирон Темурбекнинг ўзи, кейинчалик Шоҳруҳ Мирзо, Бойсунғур Мирзо, Мирзо Улуғбек сингари маърифатпарварлар ва илм тарафдорлари соҳанинг бошида турдилар.\nЯна бир жиҳати, бу даврда ёзув маданияти, хаттотлик санъати ҳам ривожланди. Бу чоғларда темурийларнинг саъй-ҳаракати, уриниши туфайли, араб хати билан бир қаторда, ота-боболардан мерос бўлиб келаётган эски уйғур ёзуви, Навоий сўзи билан айтганда туркча хат ҳам кенг ишлатилди.\nУйғур ёзувими ёки эски туркий хат?\nМаълумки, ўзбек халқининг ёзув маданияти бир неча минг йилликларни ўз ичига олади. Мамлакатимиз ҳудудидан қадимги Хоразм, Бақтрия, кхароштҳи, Ўрхун-Энасой, суғд ва бошқа хил битиклардаги бир қанча тарихий битиклар топилган.\nКўпгина олимлар томонидан уйғур ёзуви деб аталиб келинаётган битик аслида фақатгина уйғурларга тегишли эмас. Бу алифбо маълум давр мобайнида кўплаб туркий халқларнинг маданий ҳаётида муҳим ўрин эгаллаб келган. Бу ёзув шаклий жиҳатдан бир пайтлар жуда катта ҳудудни қамраб олган сўғд хатига ўхшаб кетади. Олимларнинг айтишича, ҳар икки ёзувнинг келиб чиқиши қадимги оромий ёзувига бориб тақалади.\nУйғур ёзуви ҳам узоқ вақт давомида Марказий осиё халқлари томонидан фойдаланиб келинган. Қадимги сўғд ёзуви асосида шаклланган эски уйғур алифбосида хат тепадан пастга томон ёзилган. Ёзув устунлари эса, чапдан ўнгга томон жойлаштириб чиқилган. Уйғур ёзувидаги дастлабки ёдгорликлар милодий VIII асрга мансуб. Уйғур ёзуви кейинчалик буддавийлик динига сиғинувчи туркий қабилалар орасида кенг тарқалган.\nУйғур ёзуви таъсирида кейинчалик, ўрта асрлардамўғул ва манчжур ёзувлари ҳам келиб чиққан. Гарчи Марказий осиёда араб алифбоси уйғур ёзувини сиқиб чиқарган бўлса-да, уйғур алифбосида ўрта асрларда ҳам қатор асарлар, жумладан Юсуф Хос Ҳожибнинг “Қутадғу билиг”, “Аҳмад Югнакийнинг “Ҳибат ул-ҳақойиқ” Хоразмийнинг “Муҳаббатнома” асарлари, Лутфийнинг бир қанча ғазаллари ушбу ёзувда кўчирилган. Темурийлар пайтида ҳам ушбу алифбо амалда бўлган. Айни пайтга қадар Хуросон ҳукмдори Абу Саид Мирзонинг 1468 йилда Оққуюнлилар ҳукмдори Узун Ҳасанга йўллаган номаси ҳамуйғур хатида битилган. Шунингдек, Усмонийлар саройида ҳам Олтин Ўрда ҳукмдорлари билан ёзишмалар асносида уйғур алифбосидан фойдаланишган.\nПарижда сақланаётган нодир дурдона\nТемурийлар давридан қолган, ўзбек китобат санъати тарихида ўта қимматли ва нодир саналган ёдгорликлардан бири ўз даврининг йирик маданият марказларидан бўлган Ҳиротда Абу Малик бахши кўчирган уйғур ёзувли қўлёзмадир. Қўлёзма китоб ҳозир Париждаги Франция Миллий кутубхонасида сақланмоқда.\nМуқоваси қалин чармдан, қоғози юпқа, силлиқ, сарғиш, ўрта асрларда Шарқда довруғ қозонган Ҳирот қоғози. Бирор матн битиш мўлжалланган чоғи, китобнинг бошланишида, орада ҳам бир-икки ўринда бўш варақлар ташлаб кетилган.\nҚўлёзмага икки асар киритилган: бири “Меърожнома” бўлса, иккинчиси Фаридиддин Аттор қаламига мансуб “Тазкирату-л-авлиё” асарининг туркий таржимасидир.\nПайғамбаримизнинг буюк мўъжизалари\nИслом оламида “Меърож”, “Исро” номлари билан аталадиган ушбу ҳодиса пайғамбаримиз (с.а.в) берилган буюк мўъжизаларданбиридир. Бу ҳодиса хусусида Қуръони каримда, бир қаторда шарафли ҳадисларда, ислом тарихига оид манбаларда ҳам тўхталб ўтилган.\nРивоятларга кўра, пайғамбаримиз ҳижрий Яратганнинг иродаси ва фаришта Жаброил (а..с.)нинг кўмагида бир кечада Маккадан Қуддусга бориб, Ал-Ақсони зиёрат қиладилар. Кейин Буроқ отида етти қат фалакка кўтариладилар. Жаннат ва дўзах манзаралари, у ерда ҳаёти дунёда қилган амаллари учун жазо ёки мукофотга сазовор бўлган бандаларнинг авҳоли билан танишадилар.\nМеърожнинг энг катта мукофоти эса, пайғамбар (с.а.в.)нинг Аллоҳ таоло билан икки ёй (қоба қавсайн) яқинлигидаги масофада туриб мулоқот қилишлари эди. Меърож кечасида пайғамбаримизга Қуръони каримнинг янги оятлари номзил қилинади, мусулмонлар учун беш вақт намоз фарз қилинади.\nРасулуллоҳ меърождан қайтганларида, кўрган-кечирганларини одамларга баён қиладилар. Бу ҳодисага шубҳа билан қараганлар, ҳатто иймонни тарк этганлар ҳам бўлди. Фақат, энг тақводор, содиқ мусулмонларгина бу ҳодисани айни ҳақиқат сифатида қабул қилишган.\nЎрта асрларда меърож ҳодисаси ҳақида жуда кўп асарлар битилган. Биз тилга олган асар ҳам ўрта аср муслумон адабиётининг нодир намунаси ҳисобланади.\nПайғамбарни тасвирлаш... мумкинми?\nАлбатта, бугунги кун нуқтаи назаридан бунинг имкони йўқдек туюлади. Аммо, ўрта асрларда араб, форс, туркий тилларда яратилган кўплабтарихий манбаларда пайғамбарлар тасвирини учратиш мумкин. Бу ўтмишда пайғамбарлар, азиз-авлиёлар тасвирига ижозат берилганини кўрсатади.\nХусусан, мазкур тарихий асарда ҳам кўплаб ўринларда пайғамбараимизнинг муборак қиёфаларини кўришимиз мумкин. Шу билан бирга расулуллоҳнинг (с.а.в.) Одам, Иброҳим, Мусо, Исо (а.с.) пайғамбарлар билан меърож кечасида суҳабатлашгани ҳам очиқ-ойдин тасвирланган.\nШунингдек, китобда жаннат ва дўзах манзаралари, Арш тасвири, у ердаги турли фаришталар қиёфаларини кўрамиз. Муҳими ҳар бир сурат ўта маҳорат, қунт ва истеъдод билан чизилган..\nБу жиҳатдан қўлёзма китобни темурийлар даврининг ажойиб санъат асари деса бўлади. У ўзининг оригиналлиги билан ажралиб туради. Темурийлар даври санъатидагина эмас, ўрта асрларда миниатюралар ишланган шарқ қўлёзмалари ичида ҳам бу асарга тенглашадигани оз.\nАсарга ишланган рангли миниатюралар ислом санъатининг ҳали биз билмаган қирраларини, унинг сирли тугунларини очишга кўмаклашади. Ислом санъати тарихида юксак чўққиларни темурийлар даври санъати забт эта олди.\nМуҳим илмий-адабий манба\n“Меърожнома” асари ҳамду наът билан бошланган бўлиб, унда шундай сўзларни ўқиймиз: “Шукр ва ҳамд ул мангу қодир, ўн саккиз минг оламни яратган, тартибга келтирган ва уларни неъматлантирган,биру бор ҳукумдор, Ундан ўзга илоҳ бўлмаган Тангри таолога (буюклиги юксалсин ва исмлари муқаддас бўлсин), яна юз минг салавот ва таҳийят Тангри таолонинг ҳабиби, юз йигирма тўрт минг пайғамбарнинг сардори Муҳаммад расулуллоҳнинг руҳига етсин. Кўпдан-кўп раҳмат расул алайҳис-саломнинг авлоди билан аҳли байтига етсин. Уларнинг барчасидан Оллоҳ рози бўлсин”.\nҲамду наътдан кейин китоб “Наҳжу-л-фародис” отли асардан таржима қилинганлиги тўғрисидаги маълумотлар берилган. 68 бетдан иборат китобда пайғамбаримизнинг Жаброил (а.с.) билан меърожга чиқиши кўтарилиш билан бошланиб, турли осомон табақалари, жаннат ва дўзахдаги саёҳатлари билан давом эттирилган.\nУмуман, мазкур асар туркий тил ва адабиётни чуқурн тадқиқ этишда ҳам жуда катта илмий манба бўлиб ҳисобланади.\nҚўлёзмани ҳиротлик Абу Малик бахши ҳижрий 840 (мелодий 1436–1437) йили кўчириб тугаллаган. Маълумки, ўтмишда бахши сўзи асосан котибларга нисбатан айтилган. Ушбу атама қадимги турк будда, моний диний жамоаларида“устоз, мураббий; муаллим” маъноларида ишлатилган.\nЗамонасининг хат-саводли, ўқимишли кишиларига нисбатан қўлланган бу сўз кейинчалик туркий тилда ва уйғур хатида битувчи котибларнинг номида сақланиб қолди. Ҳозирги ўзбек тилида эса бахши сўзи “халқ достончиси, бахши”ни билдиради. Айрим ўзбек шеваларида “табиб” ҳамда “фолбин”ни ҳам бахши дейишади.\nНавоийнинг назари тушган\nЎтмишда уйғур хатининг бир қанча услубий тури ишлатилган эди. Шунга қарамай, ёзиш техникасининг ўнғайлиги, қулай ўқилишига қараб, кейинчалик югурик хат услуби оммалашиб кетди. Бу хат услубидан Ҳиротда ижод қилган бошқа бахшилар ҳам, Язд, Самарқанд, Андижон бахшилари ҳам кенг фойдаландилар.\nУлуғ мутафаккир Алишер Навоий ижод этган чоғларда араб хати билан бир қаторда эски уйғур ёзуви ҳам ишлатилар эди. Айниқса, XV юзйилликнинг бошларида ҳали эски туркий ёзувнинг мавқеи юқори бўлиб, ўша кезлардаги ижод аҳли, хусусан, Мавлоно Лутфий, Саккокий сингари катта авлод кишиларининг хат саводи уйғур ёзувида чиққан, улар ўз асарларини кўпроқ уйғур хатида ёзганлар.\nНавоийнинг боболари, отаси ҳам, эл қатори, уйғур хатини ишлатган. Тарихчи Мирзо Муҳаммад Ҳайдар “Тарихи Рашидий” асарининг тўқсон иккинчи фаслида Мир Алишер Навоий тўғрисида маълумот бера туриб, “Уларнинг оталарини “андаккина бахши” дейдурлар” деб ёзган эди . Тарихчининг бу ёзганлари Навоийнинг отаси бахши (котиб) ўтганидан дарак беради; уни Ғиёсиддин бахши атаганлари ҳам бежиз эмас. Навоий ҳам ёшлик йиллари уйғур хатини яхшигина ўзлаштирган, илк шеърлари ичида ўша ёзувда битилганлари ҳам бўлиши керак, кейинчалик замон ўзгаришига қараб, араб ёзувига эътибори ортган кўринади.\nШу фикрларга таянган ҳолда айтиш мумкинки, Навоий мазкур китоб билан таниш бўлган. У ушбу асарларнинг уйғур ёзувли айни қўлёзмасини ҳам кўрган ва ундан фойдаланган бўлиши ҳам эҳтимолдан ҳоли эмас.\nXV юзйилликнинг охирларига келиб уйғур ёзуви истеъмолдан чиқа бошлади. Темурийлар замонида битилган бебаҳо ёзма обидаларнинг айримлари ва, айтиш мумкинки, энг нодирлари кунимизгача етиб келган.\nДарвоқе, мазкур нодир қўлёзманинг факсимиле нусхаси ўтган йилнинг ноябрь ойида Тошкентда ўтказилган “Замонлар чорраҳаси: ўтмушнинг буюк мероси – маърифатли келажак пойдевори” медиа форми доирасида юртимизга келтирилди.


Жаҳон банклари 8 йил ичида қанча жарима тўлагани маълум бўлди\n19:15 / 02.03.2017\n2008 йилдан жаҳон банклари қоидабузарликлар, шу жумладан пулларни ўмариш, бозорлар билан манипуляция қилиш ва терроризмни молиялаштирганлик учун 321 миллиард доллар миқдорида жарима тўлади. Бу ҳақида InsiderPro нашри маълум қилди.\nТаҳлилчиларнинг фикрича, яқин йилларда бу сумма ўсишда давом этади, зеро Европа ва Осиё назоратчилари нисбатан агрессив Америка назоратчиларидан ўрнак олишмоқда.\n2016 йилда жаҳон банклари 42 миллиард доллар миқдорида жаримага тортилганди, бу эса бир йил аввалги кўрсаткичдан 68 фоизга кўп. Boston Consulting Group таҳлилчиси Герольд Грассхофф шундай дейди:\n"Қоидалар ўзгарар экан, жарималар, жазолар, шунингдек улар билан боғлиқ юридик ва суд харажатлари бизнесни юритиш эвазига тўлов сифатида қолади. Бу харажатларни тартибга солиш банкларнинг асосий вазифаларидан бири бўлади".\nМутахассисларнинг сўзларига кўра, молиявий инқироздан кейин йиллар ўтган бўлса-да, банклар ҳали-ҳануз йўқотишлардан ўзига келмаган.\n2008 йилда Lehman Brothers банкротлик ҳақида эълон қилган. Унинг таназзули молиявий инқироз сабабларидан бири бўлди, зеро марказий банклар ва ҳукуматлар АҚШ ва Буюк Британиядаги бошқа муаммоли молиявий ташкилотларни қутқариш учун кураш олиб боришаётганди.\n21:53 / 21.02.2018\n21:42 / 14.12.2017\nКамералар қайд этган қоидабузарликлар ва жарималар ҳақида интернет орқали билиш мумкин бўлади\n20:00 / 30.03.2017


Фарғонада балиқчиликка ихтисослашган 250 дан зиёд фермер хўжалиги фаолият кўрсатмоқдаHaqida.net\nHome Mahalliy Фарғонада балиқчиликка ихтисослашган 250 дан зиёд фермер хўжалиги фаолият кўрсатмоқда\nМамлакатимизда балиқчиликни ривожлантиришга қаратилаётган эътибор аҳолининг парҳез маҳсулотларига бўлган эҳтиёжини қондириш, нарх-наво барқарорлигини таъминлаш ва янги иш ўринлари яратилишида муҳим аҳамият касб этмоқда.\nБалиқ ва балиқ маҳсулотлари таркибида инсон организми учун зарур бўлган оқсил моддаси мавжуд. Тармоқ ривожи аҳолининг айнан оқсилга бўлган талабини қондириш билан бирга, озиқ-овқат таъминотига ижобий таъсир қилиб, турмуш фаровонлигини юксалтиришга хизмат қилмоқда.\nФарғона вилоятида балиқчиликка ихтисослашган 250 дан зиёд фермер хўжалиги фаолият кўрсатмоқда. Жорий йилда вилоятда 5 минг 810 тонна балиқ етиштириш режалаштирилган.\nПрезидентимизнинг 2017 йил 1 майдаги “Балиқчилик тармоғини бошқариш тизимини такомиллаштириш чора-тадбирлари тўғрисида”ги қарори соҳа ривожидаги имкониятларни янада кенгайтирди. Ҳудудларда балиқчиликни ривожлантириш мақсадида манзилли дастур ишлаб чиқилиб, ижроси тўлиқ таъминланаётир.\nВилоятда балиқ чавоқларини етиштириб берувчи хўжалик ва корхоналар сони йилдан-йилга ортмоқда. Қувасой шаҳридаги «Омад», Бағдод туманидаги «Шўртепа Ойдин кўли», Бувайда туманидаги «Ёқубали» фермер хўжаликлари, Фарғона шаҳридаги «Булоқ» ва Бешариқ туманидаги «Саховатли уммон неъмати», «Балиқ» масъулияти чекланган жамиятлари ана шулар сирасидандир. Жорий йилда қўшимча яна 10 миллион дона балиқ чавоғи етиштириладиган янги цех очилди.\nБувайда туманидаги “Ёқубали” фермер хўжалигида балиқ етиштириш бўйича ўзига хос тажриба тўпланган. Хўжалик тасарруфидаги 41 гектар майдондаги сунъий кўлларда сазан, дўнгпешона ва оқ амур балиқлари парваришланмоқда.\n– Хўжалигимиз асосан балиқ чавоғи етиштириш билан шуғулланади, – дейди “Ёқубали” фермер хўжалиги раҳбари Алижон Абдураззоқов. – Шартнома асосида Фарғона водийсидаги балиқчиликка ихтисослашган фермер хўжаликларига сазан, оқ амур, оқ ва қора дўнгпешона балиқ чавоқлари етказиб бермоқдамиз. Ўтган йили 30 тонна товар балиқ етиштирган бўлсак, жорий йилда бу кўрсаткични янада оширишни режалаштирганмиз.


Маст ҳайдовчилар билан бўлка нон ёрдамида курашишади » Скачать музыку бесплатно новинки музыки 2016-2017\nМаст ҳайдовчилар билан бўлка нон ёрдамида курашишади\nКомментариев: 0 Просмотров: 265 Дата: 11-05-2016, 12:31 Беларуснинг Волковиск шаҳрида бўлка нонга ҳайдовчини огоҳлантирувчи ёзув туширишди. Маҳаллий нон заводи маҳсулотлари “ДАН огоҳлантиради: рулга ўтириш мастларга эмас!” деган ёзув билан чиқарилмоқда. Бу чора-тадбирни православ черкови маъқуллади. Монастир бошлиғи Владимир Кишкун ёзув туширилган нонни табаррук қилиб берди. Алкоголга қарши стикер туширилган нонлар биринчи қур 18 мингта тайёрланади. Келажакда нон ўрамида шу ёзув билан чиқарилади Огоҳлантирув учун нон танлангани бежиз эмас. Нонни ижтимоий мавқеи ва таъминотидан қатъи назар аҳолининг барчаси сотиб олади. Тадбир ташаббускорларидан бири, автомобиль назорати бошлиғи Евгений Леонович шу восита орқали ҳайдовчилар ичкиликбозлигига қарши курашиш ва уларни тартибга чақиришга умид билдирди. - деб хабар бермоқда Carzone.uz нашри.


От чопса гумбурлар тоғнинг дараси – Сурхон тонги\nБош саҳифа / Жамият / От чопса гумбурлар тоғнинг дараси\nОт чопса гумбурлар тоғнинг дараси\nИюл 7, 2018\tЖамият Изоҳ қолдириш 936 Кўрилди\nёки Сурхон элининг булбули Шерна бахши ҳақида қайдлар\nШерназар Бекназар ўғли — ўзбек бахшичилик санъатида унинг ўрни каттами ёки йўқ, бироқ Шеробод достончилик мактабида бу шахс — илк йирик дарға, асосчидир. Уни билганлар, эшитганлар давраларда Шерна бахши, деб ёдга олишади.\nОлов қўрида, атрофида дўмбирасини динғирлатиб, гарданига урган оппоқ соқолини ўқтин-ўқтин силаб ўтирган нуроний бахшилар гурунгида Шерна бахшидан аввал ҳам, Сурхон воҳасида довруқли бахшилар бўлганлиги, фақат улар ҳақида маълумотлар узилиб қолганлиги ҳақида гаплар юради. Бу ҳақда кейинроқ, аввало эса Шерна бахши ҳақида сўз…\nШерназар 1866 йилда Бухоро амирлигига қарашли Шеробод беклигининг Азон қишлоғида Бекназарбой хонадонида туғилган. Шерназар бахши кейинчалик ўз термаларида отасининг вақтида карвонсаройи, тўрттадан сув тегирмони ва жувози, бир неча юз бош чорва моллари бўлганлигини таъкидлайди.\nЁш Шерна гўдаклигиданоқ отасининг қўйчивонларининг изидан Шеробод қирлари сари йўл олишни хуш кўраркан. Кунларнинг бирида Газлапон дараси томон йўл олган чўпонларга эргашиб чиққан болакайни тушдан сўнг кўздан йўқотишади. Чарчоқ ва чанқоқ забтига олиб, 6 ёшли бола унгурда офтобдан паналаб ўтириб, ухлаб қолади. Кун ботиб, кеч тушади. Адирдан қайтганлар Шернанинг йўқолиб қолганлигини айтишганида, бутун овул уни излаб чиқади.\nБолакай туш кўради. Тушида оппоқ соқолли нуроний унинг тепасига келиб, таёғи билан туртиб уйғотади. Шерназар салом берганида, чол алик олиб, — Болам, айт-чи, манглайингга берайми ёки тангла- йинггами? — дея сўрайди.\nБола ўйлови билан у агар манглайимга беринг десам, таёғи билан уради, деб танглайимга беринг дейди.\nБобо бош ирғаб, тасдиқлайди ва кўзингни оч, дейди.\nШерназар оғриб, қизиб уйғонади. Ойдин тунда қўрқув аралаш уй сари йўл излаб чиқади. Чўпонтаёқ топиб олиб, қўрқувни четлаш ва овуниш учун уни чертиб, хиргойи қилиб қир-адир ошади.\nОвулликлар учун Шерназар бедарак кетади.\nҲафта ўтганда кимдир уни Денов бозорида қўшиқ хиргойи қилиб ўтирганини айтади. Яқинлар 100 чақирим наридаги манзил сари ошиқади.\nКўрсалар болакай бир давра одамни ўз оғзига қаратиб, ўзидан қўшиқ тўқиб ўтирибди. Унинг бу ҳолатини ёши улуғ кексалар Ҳизр кўрганликка йўйишади.\nОта ўғлига дўмбира олиб беради. Таёқ чалган бола дўмбирани сайрата бошлайди.\nКунларнинг бирида Шернанинг соҳир овози Шеробод бегига эшитилади.\n— Бу қандай овоз,— сўрайди бек.\n— Бу овозни ўчирайми? — дейди унга жавобан қўрғон шоири ва ҳофизи Ниёзали.\nБек индамагач, юрагида ғидири бор Ниёзали шоир овулга тушиб, овоз эгасини излайди. Овулдаги тўй эгалари бекнинг одами келганини эшитиб, қўрқув билан пешвоз чиқади.\nНиёзали ҳофиз отда, Шерназар ўтовда туриб, бири-бирини кўрмайин айтишув қилади. Оқибатда, отдан тушган Ниёзали ўтовга кириб, болакайни кўради ва иқтидорига тан бериб, ўзи билан қўрғонга олиб кетади.\nШерна бахши бекнинг саройида камолга эришади.\nШогирдлар тайёрлайди. Бўлажак бахшилар Шерна бахшига ҳамроҳ бўлиб, қишлоқма-қишлоқ достонларни тинглаб, камолга етишган. Унинг кузатуви остида шогирдлар, аввало, достонларнинг анъанавий жойларини ёд олишган, сўнг босқичма-босқич достоннинг барча матнини хотирасига жо қилишган. Бадиҳагўйликни касб этган. Ҳар олти ойда ўқувчиларидан имтиҳонлар олади. Эл-улусга лойиқ бўлиб етишган бахшиларга, шоирларга васиқа беради.\nИмтиҳонлардан ўтолмаганларини яна ўзи билан тадбирларга эргаштириб юриб, синовларда тоблайди. Қачонки, шогирд устоз бисотидаги асарлардан кўпчилигини ёддан ижро эта олса, устоз шогирд учун махсус синов уюштирган: шогирд сараланган ҳайъат олдида бутун бир достонни маромига етказиб куйлаб бериши лозим бўлган. Агар у устоз талабларига мос ижро этилса, шундан сўнггина тарбияланувчи бахши номини олган ва мустақил фаолият олиб бориши мумкин бўлган.\nУмрининг саксонинчи довонидан ўтган, кўплаб халқ бахшиларининг устози, Ўзбекистон халқ бахшиси Хўшбоқ Мардонақулов айтганларига кўра, Шерназар Бекназар ўғли кўпгина улуғ инсонлар каби назаркарда киши сифатида келажакни ҳам башорат қила билган. У термаларида бу ҳақда баён этиб борган. Осмонда ҳам йўл бўлишини, қоғоз пуллар чиқишини, минг йиллар давомида қақраб ётган Чилвир чўли обод бўлишини айтади.\nБахши 1920 йилда вафот этади. У бугун обод манзиллардан бирига айланган абу Исо имом Термизий зиёратгоҳига дафн этилган.\nЎзбек халқ достончилигида бир нечта мактаблар мавжуд.\nАйни пайтда Шеробод бахшичилик мактаби тўғрисида гап кетар экан, мактабнинг бошида Бобо шоир исм ли бахши туришини айтишади.\nБироқ мактаб, анъана айнан Шерназар Бекназар ўғли томонидан йўлга қўйилади. Бу санъат равнақида Шеробод бахшичилик мактабининг ҳам ўзига хос ўрни бор. Шеробод бахшичилик мактаби вакиллари “Гўрўғли”, “Алпомиш”, “Рус- тамхон” туркумини куйлаш билан бирга, ўзбек эпосини бойитувчи қатор достон ва туркумлари билан ҳам ном қозонган. Жумладан, “Алпомиш” туркумини тўлдирувчи “Бева Барчин”, “Қўнғирот”, “Қалдирғоч”, “Шомурод”, “Худоёр” (ёхуд Йўлчибек), “Гўрўғли” силсилавий достонларини мукаммаллаштирувчи “Ғарибнома”, “Шаҳиднома”, “40 қасамёд”, “Авазнинг туғилиши”, “Малла савдогар”, “Ота-она дуоси”, “Нурали ва Семурғ”, “Шерали”, “Зулфиддин”, “Жархун мастон”, “Сув париси”, “Таркибадахшон”, бахши-шоирлар эътиқоди, ахлоқини улуғловчи “Олланазар Олчинбек”, “Бахши” сингари достонлар Шеробод бахшичилик мактабига хос.\nЙиллар давомидаги узлуксиз олиб борилган фольк лор-этнографик экспедициялар натижасида ХVIII асрнинг охиридан ҳозиргача яшаб, ижод қилган ва достончилик анъанасини давом эттирган Шеробод дос- тончилик мактабининг 250 дан ортиқ бахшиси фаолияти тадқиқ этилди.\nБугунги кунгача Шеробод достончилик мактабидан 10 га яқин Ўзбекистон халқ бахшиси етишиб чиққан. Хўшбоқ Мардонақулов, Шоберди Болтаев, Боборайим Маматмуродов, Абдуназар Поёнов, Қора, Чори, Расул Умиров, Шодмон Хўжамбердиевлар шулар жумласидандир.\nПрезидентимиз томонидан Термиз шаҳрида бахшилар мактабининг очилиши ҳам унутилаёзган боқий анъаналарнинг қайта тараннумига, юз очишига сабаб бўлаётир.\nОлдинги Сохтакорликнинг ортида ким турибди?\nКейинги Ёшларимиз зафари\nМеҳмонларни хурсанд қиламиз


Елизавета II 69 йиллик анъанасини бузди | Qalampir.uz\nЕлизавета II 69 йиллик анъанасини бузди\nОлам\t10 Май 22:59 11530\nБугун, 10 май куни Буюк Британиянинг 96 ёшли қироличаси Елизавета II тарихда учинчи марта парламент янги сессиясининг тантанали очилиш маросимида иштирок этмади. Бу ҳақда кеча, 9 май куни Букингем саройи матбуот хизмати огоҳлантириш билан чиққан эди.\n“Қиролича вақти-вақти билан ҳаракатланишда қийинчиликларни бошдан кечиришда давом этмоқда ва шифокорлари билан маслаҳатлашганидан сўнг, у парламентнинг эртага [10 май] расмий очилиш маросимида қатнаша олмаслиги ҳақида истамай қарор қабул қилди”, дейилади хабарда.\n1953 йилда тож кийганидан бери Елизавета II маросимни атиги икки марта ўтказиб юборган. 1959 ва 1963 йилларда у ҳомиладор бўлгани учун парламентга келмаган. Ўшанда нутқ қироличанинг рухсати билан Лордлар палатаси спикери лорд-канцлер томонидан ўқилган.\nҚироличанинг тахтдан нутқ сўзлаши расмиятчилик бўлса-да, Британия монархияси учун бу катта аҳамиятга эга. Унинг матни Вазирлар Маҳкамаси аъзолари томонидан ёзилади ва Бош вазир девони томонидан тасдиқланади. Қиролича ҳукумат томонидан илгари сурилган таклифларни маъқулламаган тақдирда ҳам, унга ҳеч қандай ўзгартириш киритишга ҳақли эмас.\nШунингдек, қиролича идорасига кўра, Елизавета II Букингем саройидаги ёзги қабулларни ўтказиб юборади.\nСўнгги пайтларда ўтган йилнинг октябрь ойида омма олдига биринчи марта ҳасса билан чиққан Елизавета II ҳаракатчанлик билан боғлиқ муаммоларга дуч келмоқда. У бир нечта расмий тадбирларни ўтказиб юборди, хусусан, у биринчи марта бу йил 14 апрелда католиклар ва протестантлар томонидан нишонланадиган Муқаддас пайшанба куни муносабати билан зиёфатда қатнашмади.\nМаълумот учун, бу сафар парламентнинг янги сессияси очилишида Британия тахти вориси, Уэльс шаҳзодаси Чарльз нутқ сўзлаган.\n16 Май 22:21 29096\n16 Май 21:06 26919\n16 Май 22:10 26636\n17 Май 22:31 24459\n17 Май 12:46 21820


Венесуэла аҳолиси нақд пул етишмаётганига қарши норозилик билдирмоқда » Ўзбекистон янгиликлари – Zamin.uz\nВенесуэла аҳолиси нақд пул етишмаётганига қарши норозилик билдирмоқда\nВенесуэланинг бир неча штатларида нақд пул етишмаётгани ва дўконларнинг 100 боливарлик қоғоз пулларни қабул қилишни рад этаётганларига қарши норозилик акциялари бўлиб ўтди. Бу ҳақда Kun.uz хабар бермоқда.\nМамлакат аҳолиси нақд пул етишмовчилиги муаммосини ҳал қилишни талаб қилмоқда. Бир ҳафта аввал, 12 декабрда Венесуэла 100 боливарлик қоғоз пулни муомаладан чиқариши маълум бўлганди. Венесуэла президенти Николас Мадуронинг айтишича, бу мафияга қарши кураш билан боғланган.\nШу сабабли 17 декабрда Тачира, Трухильо, Монагас, Ансоатеги, Боливар, Баринас ва Сулия штатларида норозилик намойишлари бўлиб ўтган. Аҳолининг таъкидлашича, савдогарлар ва транспортда ташувчилар 100 боливарлик қоғоз пулни қабул қилишдан бош тортишмоқда. Нашрнинг таъкидлашича, айни вақтда мамлакат ҳукумати бу ҳолат бўйича ҳеч қандай расмий изоҳ бермаган.\nТеглар: аввал ўтган қабул Трухильо сабабли Николас\nЯнгиликлар » Жамият » Венесуэла аҳолиси нақд пул етишмаётганига қарши норозилик билдирмоқда


Абдулҳамид Чўлпон. Гуллайсан, маориф! (1923) - www.ziyouz.uz\nБош саҳифа МатбуотЖадид матбуотиАбдулҳамид Чўлпон. Гуллайсан, маориф! (1923)\n«56 йил чорлар вақтида, олти йил инқилоб ичида ерлик халққа маориф бериш масаласини ўй ўйлаш билангина ўтказдик. Энди амалга, ишга киришиш керак»! (Ўртоқ Султон Сакизбой ўғли).\nБу – жуда тўғри бир фикр. Буни ўртоқ Сакизбой ўғлидан бошқа яна кўб кишилардан эшитиб ётибмиз.\nИнқилобнинг олтинчи йил байрамида ҳам ғоят табиий ва ғоят кучлик бир майл билан оғизларимиздан шиор чиқди:\n«Инқилобнинг еттинчи йили маориф йили бўлсун!»\nГазетамизнинг 118-сонида босилған ўртоқ Мирзоҳид Оқилнинг мақоласи билан ўртоқ Лапиннинг яна бир мақоласи шу шиорнинг жуда вақтида майдонга ташланғанини кўрсатадур.\nБундан сўнг: «Маориф керак!» – десак, унда самимиятдан бошқа нарса бўлмас. Нимага десангиз, Фарғона халқининг 5 йилдан бери тортуб келган ҳамма кулфатлари шу тилакнинг шу чоққача самимият билан айтилмаганлигидан келди. Илгари: «Маориф керак!» – деб биз айтдик, ҳукумат айтди, англагувчи, билгувчи йигитлар айтди. Энди ҳозир халқ, кўбчилик, омма, қишлоқ ва овул айтмакдадур. «Фарғона»нинг 118-сонида босилған Қўқон уездидаги маориф ишларининг ҳисоби қишлоқдаги тўхтатуб бўлмас тилакнинг тилмочидур.\nҚўқон уездидаги «Маориф керак!» деган халқнинг тилаги бутун Фарғона халқининг тили билан ҳар кун ҳар соат айтилуб турубдур. Шунинг учундурким, ҳозирги вақтда мактаб кўбчилиги шаҳарлардан қишлоқларга, демак, халқнинг ғужум бўлуб ўлтурған жойиға кўчди. Муаллим топуб, таъмир қилиб мактаб очтураётканлар қишлоқ деҳқонлари бўлуб қолдилар.\nХалқдан чиққан бу тилакларни силаб-сийпаб жойиға қўятурған маориф идораларимизнинг бошдан бузуқ бўлуб келганлигини кўб гапурдик, кўб ёздик. Локин узоқ вақт товушимиз чўлларга қараб кетди.\nСўнг вақтларда жумҳуриятимизнинг Маориф камисарлигида жиндак алмашиниш бўлди. Яъни камисарликнинг бошиға унда туруб ишлайтурған, маориф қайғусиға берилган кишилар қўйилди. Бу яхши ҳаракатнинг натижаси кўрилмакка бошлади. Албатта, Маориф камисарлигини қўзғатиш бўйинча бўлса керак, ушбу ойнинг 11-куни Тошкантда Давлат режаси (Госплан) биносида катта бир кенгаш бўлуб, ул кенгашда Туркистон жумҳуриятининг маориф сиёсати масаласи кўрилди. Кенгашга фирқа марказқўми, марказ ижроқўми, комиссарлар шўроси аъзолари, турли комиссарликларнинг коллегия аъзолари, юқори мактабларнинг мударрислари, хусусий маориф-маданият ташкилотларининг вакиллари ва маориф ишига қизиққан айрим кишилар аралашдилар.\nКенгаш натижасида маориф ишларига доим ёрдам бериб турмоқ учун энг обрўлик фирқа ва ҳукумат идораларининг вакилларидан иборат бир ёрдам бюроси тузилди.\nДемак, халқ мактаб сўрайдур, маориф талаб қиладур: жумҳуриятнинг энг юқори идоралари ҳам шу тилакни, шу талабни қандай йўл билан бўлса ҳам амалга келтирмак учун енг шимарлайдурлар, халқнинг тилак, марказдан раҳбарлик ва ёрдам бўлса, ҳар бир ҳақиқатнинг асоси бўлған билим ва уни эл орасига тарқатиш иши ҳақиқат(ан) янги, тўғри ва умидлик йўлга кирган бўладур.\n«Фарғона» газетасининг 1923 йил 19 ноябрь сонида «Қ» имзоси билан босилган. Биринчи марта Чўлпон «Асарлар»и 4-жилдида қайта чоп этилган.\nСултон Сакизбой ўғли (Султон Сегизбоев) (1899 – 1938) – таниқли давлат арбоби. 1937 йилда Ўзбекистон Халқ Комиссарлари Совети раиси.\n← Аввалги Аввалги Абдулҳамид Чўлпон. Вақф ишлари (1923)\nКейинги → Кейинги: Абдулҳамид Чўлпон. Четдаги талабаларимизга ёрдам (1923)


Неки юз берган бўлса, барчаси Аллоҳнинг иродаси билан. Акромийларнинг Андижон фожиаси тўғрисидаги фикрлари — ИА «Фергана» — мобильная версия\nНеки юз берган бўлса, барчаси Аллоҳнинг иродаси билан. Акромийларнинг Андижон фожиаси тўғрисидаги фикрлари\nАндижонда ҳалок бўлганлар, 2005 йил. Денис Синяков фотоси\nБу йил Андижон отишмаларига 13 йил тўлади. “Фарғона” мухбири суҳбатлашган инсон “акромийлар” деб аталган гуруҳга аъзо бўлган инсон ва у ҳозирда Европа мамлакатларининг бирида яшайди. У олдимизга иккита шарт қўйди: биз унинг асл исмини келтирмаймиз ва “ёмон нарсалар” ҳақида гаплашмаймиз.\nСуҳбатдошимиз 2005 йил май ойида 40 нафар одам ишлайдиган цехни бошқарган.\n- Ташкилотингизни қандай аташ мумкин: «акромийлар», «акромийчилар»?\n- Иккала ном ҳам ўйлаб топилган ном, одамлар бизларни шундай деб аташга кўникишган. Биринчидан, бизлар ташкилот бўлмаганмиз, шунчаки жамоат бўлиб, ўзимизни “мўъминлар” деб атаганмиз. Бир-биримз билан “биродар” деб мулоқот қилганмиз. Кўриб турганингиздек, жамоатимиз номи ва бир-биримиз билан бўлган мулоқотда ҳеч қандай тақиқланган тушунча бўлмаган, инглиз ва бошқа европа тилларидаги «brother» сўзи бизнинг «биродар»га ҳамоҳангдир.\n- Расмий ва бошқа диний ташкилотлардан нимангиз билан фарқ қилгансиз?\n- Бошқалар учун бизнинг таълимот ғалати туюлган. Аслида биз Қуръон нимани талаб қилса, шундай яшашга ҳаракат қилганмиз. Бизнинг “айб” ва “гунох”миз уламоларнинг ўзлари ва мусулмонлар учун лозим кўрган айрим фарзларга қулоқ солмаганимиз бўлди. Биз борлиғимиз билан Аллоҳ йўлида ва мусулмонлар учун яхши амалларни бажаришга уринганмиз.\n- Бу нимада намоён бўлган? Жамоангиз қачон пайдо бўлган?\n- Ўзбекистон мустақил бўлганидан сўнг динга бўлган муносабат ўзгарди ва ўшанда бизнинг фаолият бошланган. Қуръон эзгулик амалларини буюради, лекин одамлар уни ҳар хил тушунадилар. Бизнинг уламолар бу эзгу амалларни бешта фарзда кўрадилар: намоз ўқиш, рўза тутиш ва бошқа амалларда. Бизлар эзгу амалларни бўлмай, барча амалларни Аллоҳ йўлида бажариш керак, деб ўйладик. Бизлар эъьтиқодни тўғри йўлга йўналтириш, савоб ишлар инсонлар ҳаётини яхшилайди, деб ҳисобладик. Бизлар Қуръонга кўра эзгу амалларга элтувчи имонни босқима-босқич мустаҳкамлаб бордик. Ва бу амалда қўл келди..\nАгар ҳозир ёлғон ва порасиз яшаш мумкин десам, ҳаттоки, сиз ҳам бунга ишонмайсиз. Чунки, атроф коррупция ва порахўрлик ботқоғига ботиб бўлган. Лекин бизлар бунинг аксини исбот қилолдик. Бизлар ҳатто давлат мулозимлари билан ҳам солиҳ амаллар орқали муносабат ўрнатолдик ва бунинг уддасидан чиқдик.\nБизларни Каримов ташриф буюрган жойлардаги муҳим қурилиш ишларига жалб қилишди. Биз бажарган ишлар сифати билан ажралиб турарди, шунинг учун одамлар ишончини қозанаолдик. Бизнинг маҳсулотлар, текстиль бўладими, оби-нон бўладими - энг сифатлиси эди. Ҳеч ким биз билан рақобат қилолмасди. Одамлар биз ёпган нонларни сотиб оларди, гарчи улар бошқаларникига нисбатан қимматроқ бўлсаям. Аллоҳ олидадаги қўрқув ва унга итоат туфайли биз ишимизни ҳалол, сифатли бажарардик. Бизлар қўл учида иш қилолмасдик.\nАндижон воқеалари давридаги милиция. Денис Синяков фотоси\n- Худо олдидаги қўрқув тушунарли, лекин одамлар қандай қилиб ўз малакасини оширганлар? Уларни ўқитишганмиди?\n- Бу мўъжиза эди, ҳеч ким уларни ўқитмаган. Масалан мен беш йил дурадгорликка ўқиганман, лекин бизга келиб қўшилган одамлар махсус ўқув дарсларисиз ҳам ишларини аъло даражада бажарадиган бўлдилар. Чунки, одамларда барча нарсага муносабат ўзгарганди. Бизда сиз яхши ишлаш Аллоҳга маъкул эканини билиб туриб, ишингизни ёмон бажаролмасдингиз. Бизлар муваффақиятга эришмаган соҳалар қолмади. Миқ қоқишни билмаган одамлар бизга келиб моҳир усталарга айланарди. Европага келиб шуни тушимдимки, биз сифат бўйича уларга тенг ишларни амаллай олганмиз.\n- У ҳолда ҳукумат нимадан қўрққан?\n- Бизларда қаттиқ интизом бўлган. Қуръонда мусулмонлар ўзларига раҳбар тайинлаб, унга сўзсиз бўйсуниш тўғрисида айтиб ўтилган. Одамлар ёлғон ва порасиз ҳаёт бўлмайди деганда, бизлар бунинг аксини исбот қилолдик. Бизлар бошқаларни ҳам Қуръон қонунлари бўйича ҳалол яшаш мумкинлигига ишонтиролдик. Дастлаб бу одамларга ҳалати туюлди, кейин ушбу амаллар ҳаммани лол қолдирди . Одамлар жамиятдаги қабиҳ ишларни кўриб кўнгли тушиб кетган бир пайтда, бизлар мисли кўрилмаган ижобий натижаларга эришардик. Бизларга бир марта мурожаат қилган инсонлар кейинчалик бизларга талпинадиган бўлдилар. Бу осон ва содда амаллар эди.\nОчган цех ва фабрикаларимиз тез орада даромад келтира бошлаганидан ўзимиз ҳам ҳайрон қолардик. Бизлар тўхтаб қолган ташкилотларни юргиза бошладик. Одамлар буни кўриб, ортимиздан эргаша бошладилар.\nЎша пайтдаги Андижон вилояти ҳокими (2004 йил 25 майдан 2006 йил 12 октябрга қадар вилоят ҳокими Сайдулло Бегалиев бўлган. – «Фарғона» изоҳи) ҳам бизларни қўллаб-қувватлаган, биз унинг уйини қурганмиз. Бизнинг ўз мактабимиз бўлган ва ўқувчиларимиз энг аълочилардан бўлган, бизлар ўз клиникамизни очдик, тиш дўхтирларимиз энг яхши стамотологлардан эди. Ҳамма жойда ойлик маошларини ўз вақтида берардик. Ночор аҳволдаги ходимларимиз оилаларига ёрдам берардик, ҳозирда бу нарса - ижтимоий пакет деб аталади. Бизлар реактив тезлигида ривожландик ва таъсир доирамиз кенгая бошлади. Бу ҳукуматни чўчитиб қўйди, МХХ эса хоҳлаган кимсадан душман ясашга уста ташкилот.\nАндижон кўчасидаги БТР. Денис Синяков фотоси\n2005 йил февраль ойида Андижонда «Акромия» диний гуруҳига аъзо 23 нафар тадбиркор устидан суд жараёни бошланди. Улар Акром Йўлдошев “Эътиқод йўли” китобида келтирган қоидаларга бўйсунар эдилар. Суд ҳукми ўқиладиган кун шаҳарда судланувчиларнинг яқинлари ва тарафдорлари ҳисбга олина бошланди ва бу одамлар орасида норозилик келтириб чиқарди. Расмий баёнотларга кўра, намойишчилар ҳарбий қисм, йўл патруль хизматига босқинчилик қилиб, қуролларни қўлга киритадилар ва қамоққа ҳужум уюштириб, у ердан тадбиркорларни озод қиладилар. Бу версия “андижон иши” бўйича судланган ва бу воқеанинг (қочишга улгурган) гувоҳлари томонидан тасдиқланмади: улар турмани ишғол қилиш ва қуролларни қўлга киритишни миллий хавфсизлик хизмати уюштирган провокация, деб ҳисоблайдилар. Келаси кун қамоқдагилар қочиб кетганидан сўнг намойишчилар майдонга йиғиладилар ва уларга қарши қўшинлар ўқ узадилар. Андижон воқеасидан сўнг 358 нафар одам узоқ муддатларга қамалади ва суд ёпиқ тарзда ўтади; Ўзбекистон ҳукумати гумондор деб ҳисоблаган юзлаб одамда қидирувга берилади. 2005 ва 2008 йиллари МДҲ давлатларида 125 одам қўлга олинади;\nЕвропа Иттифоқи Андижон воқеалари бўйича халқаро текширув ўтказилишини талаб қилади, бу талаб инобатга олинмаганидан сўнг, ташкилот Ўзбекистон ғукуматига қарши санкция эълон қилади;\nАндижон воқеаларида ҳалок бўлганларнинг аниқ сони ҳанузгача номаълум. 2005 йилги Андижон воқеаси тўғрисида мақолалар билан “Фарғона”нинг махсус лойиҳасида танишингиз мумкин.\n- Сизлар фақат Андижонда фаолият юритганмисизлар?\n- Асосан Тошкент ва Андижонда, лекин Сурхондарё ва Қашқадарёгача кенгайгандик.\n- Ҳукуматга муносабатингиз қандай бўлган?\n- Ҳеч қандай. Бизда ҳукумат тепасига келиш ва бировлар хуни эвазига илғор жамоа тузиш нияти бўлмаган. Мамлакатда Аллоҳ ҳукми билан давлат тизими, МХХ, ИИВ, армия фаолият юритади. Буни ҳеч ким бузиб, ўзгартириб, ёки уни нималар биландир алмаштиришга қурби етмаслигини билардик. Бу тузилмалар давлат ва жамиятнинг устунларидир. Бизлар ислоҳотлар ўтказилиши, жамиятда ўзгаришлар юз беришини, тизим жамият манфаати учун яхшироқ ишлашини хоҳлагандик. Одамларни бошқариш, кимларнидир ўлдириш...йўқ, бу бизлар қиладиган иш эмасди. Биз одамлар яхши яшашини хоҳлаганмиз ва амалда буни қандай қилишни кўрсата олдик.\n- Лекин, бўлган иш бўлиб ўтди...2005 йил фожиасига нима туртки бўлди, ҳатоингиз нимада бўлган?\n- Мен ўзимни оқлашни истамайман. Лекин фожиага ҳукумат сабаб бўлган. Кечаси келиб айбсиз болларни ҳисбга олишди, эртаси кун уларни узоқ муддатларга қамадилар. Ҳар қандай зўрлик, зўрликни келтириб чиқаради, лекин бизлар тинчгина норозилик уюштиргандик. Ўшанда юз юерган воқеалар биз учун шок эди.\nЎша куни эрталаб мен одатга кўра ишга жўнадим, кўчада машина йўқ эди. Кейин майдонда митинг бўлаяпти деган оломонни кўрдим. У ерга бориб биродарларимизни, уларнинг яқинларини кўрдим. Улар ўз ҳуқуқларини талаб қилаётганларини айтдилар.\nУ ерда кўзим олдида нотаниш бир йигит бир мошинани миниб қочмоқчи бўлди. Ундан нима қилаётганини сўрасам, у мошинани олиб кетмоқчиман, деди. Одамлар уни уришмоқчи ҳам бўлишди. Кейин у узоқроққа бориб, бошқа мошинни ўғирламоқчи бўлди. Оломон ичида мана шунақа одамлар бор эди. Лекин турмадан қочганлар бизга ёрдам бермаган.\n- Ҳар қалай ўша кунги воқеани айтиб бера оласизми?\n- Кўз олдимда одамларни ота бошлашди...Бу қирғин руҳимизни синдирди. Бунгача бизда қурқув йўқ эди. Ҳукумат бизларнинг арзимизни эшитишини хоҳлагандик, холос.\n- Яъни, сизлар вазиятни бошқаролмай қолгансизлар, шундайми?\n- Ҳа. Умуман нималар содир бўлаётганини англаш қийин эди. Мен буни эслашни хоҳламайман...Одамларнинг қалб яралари эндигина битиб келяпти, уларга туз сепишдан не ҳожат? Бундан ташқари Андижон воқеаси ҳақида жуда кўп нарсалар ёзилган...Бугун Ўзбекистонда жуда яхши ўзгаришлар содир бўлмоқда, кимдир озодликка чиқяпти, одамларнинг ҳаёти изга тушяпти...Бу жараёнга ҳалақит бериш керакмас.\n- Ўша куни Путинга мурожаат қилгансизлар...\n- Ҳа, йигитларимиз Путинга мурожаат қилишиб, бу қирғинни тўхтатади, деб ўйлагандилар. Лекин у ўша пайтдаги президентимиздан фарқ қилмасди.\n- Ҳозирги президент олиб бораётган ислоҳотларга қандай муносабатдасиз?\n- Ўзгаришлар жуда кўп, мен янги президент ҳақида ёмон нарса деяолмайман. Албатта, бу бизлар орзу қилган нарсаларнинг барчаси эмас, лекин одамлар ижобий жараённи сезяптилар. Умидлар пайдо бўлмоқда, онахонларимизнинг кайфиятлари кўтарилган. Жамиятда яқиндаги тасаввур ҳам қилиб бўлмайдиган ажойиб ижобий ўзгаришлар юз бермоқда. Президентимизни ўзга мамлакатларда қандай кутиб олаётганлари менга ғурур бағишлайди. Турмадан беайб қамалган инсонлар озод этиляпти. Буларнинг барчаси Аллоҳнинг амри билан юз бермоқда.\nБугун қамалган биродарларимиз амнистия билан эркинликка чиқаётган бўлсалар-да, аслида улар ўз муддатини тугатиб бўлганлар. Лекин уларнинг муддатини турли баҳоналар билан узайтиришган. Бугун қамоқ зўравонлиги ғилдираги базўр айланяпти, энди муддатни узайтиришга баҳона изланмаяпти. Бу катта гап, бу улкан ютуқдир. Одамларда умид пайдо бўлди, жамиятдаги яхши ўзгаришларни ҳис қиляпмиз.\nАндижон марказида ёниб кетган автомобиль. Денис Синяков фото-си\n- Шахсан ўзингиз бу воқеани қандай бошдан кечирдингиз?\n- Инсоннинг бошига тушган яхши, ёмон кунларни биз Аллоҳдан деб биламиз. Мушкулот биз учун – синовдир. Бошқа томондан, Аллоҳ бир пайтлар Мусо а.с қавмини қутқаргани каби, бизларни ҳам четга чиқишимизга изн бериб қутқариб қолди. Ҳаттоки қамоқдан чиққан одамларни ҳам ҳукумат ҳеч нарса қилолмади...Мен бу ерда (Европа) бўлишимнинг ўзи ҳам Яратганнинг иродаси билан.\nЭнг асосийси, бизларни қочқин сифатида қабул қилган мамлакатларда биродарларимиз бирорта ёмон иш билан қўлга олинмади. Бу ерда ҳаттоки диний ташкилот аъзолари ҳам ўғрилик ва бошқа номақбул ишлар билан қўлга олинган ҳолатлар юз берган, лекин бизларда эмас. Ўшанда Каримов европаликларни биз ўрнашган жойларимизни портлатишимизни айтиб кўрқитган. Лекин бизлар амалда бундай одамлар эмаслигимизни кўрсатдик. Аллоҳ бизни бу ерда ҳам асради.\n- Жамоангиз билан яқин алоқадамисиз?\n- Биродарларимиз дунёнинг кўпгина мамлакатларига сочилиб юборган. Кўпчилик Швецияда яшайди, ўзаро скайп, телефонда мулоқот қилиб турамиз. Ташкиллашган анжуман, қандайдир режалар йўқ.\n- Уйга қайтишни ўйлаяпсизми?\n- Шахсан мен буни ўйламайман, лекин имкон бўлди дегунча уйга қайтаман.\n- Бунинг учун нима керак?\n- Тўлик оқланиш ва хавфсизлик кафолати. Бизлар ташвиқотга учраб уйга қайтганлар аҳволини кўрдик. ОАВ қариндошлари насиҳати билан уйга қайтган аёлни 10 йилга қамаганларини ёзганди.\n- Андижон воқеалари ҳақида ҳақиқат қачон юзага чиқади?\n- Ҳозирча ҳукумат мазкур воқеа юзасидан ўша пайтдаги ҳукумат айбдор экани ҳақида бошқа қарор чиқаришига умид қилолмаймиз.\nАндижонда ҳалок бўлганларни дафн қилиш мароси. Денис Синяков фотоси\n- Адолат қарор топишига ишонмайсизми?\n- Ишонаман, ҳатто юз фоиз ишонаман. Йўқса, умид, ишончсиз қандай яшаш мумкин?Бу кунларга оз қолди, ўзгаришлар кўп. Масалан, йигитларимизни сохта айбловлар билан муддатини узайтиришни бас қилдилар. Қамоқда бизларга қарши ҳукм чиқарган прокурорлар ўтиришибди, репрессияга алоқадор орган ходимлари ишдан олинмоқда.\nМамлакатда инқилобий ўзгаришлар юз бермоқда, бунинг учун сиёсий жасорат, ирода керак экан. Мен бугунги ҳукумат тўғрисида бирорта ёмон фикр айтолмайман. Улар қайсидир маънода табдиркорларни қўллаб, оддий инсонлар ғамини еган холда бизлар қилмоқчи бўлган ишларни амалга оширмоқдалар. Бундай вазиятда ўша мудхиш фожиани хотирлашни ноўрин деб биламан. Бир нарса кундек равшан: барчаси Аллоҳнинг иродаси билан содир бўлаяпти ва бор ҳақиқат мана шунда. Бугун бизлар интиқиб кутган ўзгаришлар даври келгани муҳимдир.


Президент ташаббуси билан Нукусда Ўзбекистонда ягона бўлган ихтисослаштирилган боғча иш бошлади — Янгиликлар — Қорақалпоғистон Республикаси Жўкорғи Кенгеси\nПрезидент ташаббуси билан Нукусда Ўзбекистонда ягона бўлган ихтисослаштирилган боғча иш бошлади\n– Муассасанинг нафақат Ўзбекистонда, балки яқин хорижий давлатларда ҳам ўхшаши йўқ, – дейди Ўзбекистон Республикаси Мактабгача таълим вазири А.Шин. – Бу таълим ва реабилитация муассасаси нима учун айнан Қорақалпоғистонда, яъни Нукусда қурилди? Чунки, Оролбўйи минтақасида болалар саломатлиги масаласи долзарб бўлиб қолмоқда. Қорақалпоғистон Республикасида 2018 йилнинг 1 январь ҳолатига 7 ёшгача бўлган ногирон болалар сони 2013 йилга нисбатан 17,5 фоизга ошган. Шу муносабат билан Давлатимиз раҳбарининг ташаббусига кўра, Нукус шаҳрида Ўзбекистонда биринчи реабилитация-таълим муассасаси ташкил этилди. Бу ердаги болалар илгари ижтимоий-маданий муҳитга қўшила олмас эди. Кўп тарбияланувчилар ҳаётининг асосий қисмини уй деворлари ортида ўтказарди. Шунингдек, биз, Нукус шаҳрида эрта аралашиш тамойилини амалга оширишни бошламоқдамиз. Маълумки, бола миясининг 85 фоизи ҳаётининг биринчи 5 йили мобайнида ривожланади. Жисмоний ривожланишида турли нуқсонлари бўлган болалар ҳақида гап кетганда, машғулотларнинг ҳар бир куни муҳим аҳамиятга эга. Коррекцион-ривожлантирувчи ишларни ўз вақтида амалга оширишни таъминлаш мақсадида биз ушбу мактабгача таълим муассасасига қабул қилиш ёшини 3 ёшдан 2 ёшгача пасайтирдик. Яъни, 2-7 ёш оралиғи этиб олинди. Мактабгача таълим вазирлиги реабилитация марказларига эга бўлган бу каби ихтисослаштирилган мактабгача таълим муассасаларини республиканинг бошқа ҳудудларида қуриш ва фойдаланишга топшириш бўйича ишларни давом эттиради.\nРеабилитация марказига танлов асосида 70 нафар ходимлар ишга қабул қилинган. Қабул қилинган 36 нафар шифокор ва педагоглар Тошкент шаҳрида 10 кун давомида малака ошириб қайтди. Шунингдек, 9 нафар шифокорлар Москва шаҳрида, 6 нафар пед\nагоглар Санкт-Петербург шаҳрида А.И.Герцен номидаги педагогика институтида малака оширган.


Москва шаҳри ва вилоятида кучли жала вақтида уч киши ҳалок бўлди\n18:52 / 30.06.2017\nМосква шаҳри ва вилоятида юз берган кучли жала вақтида уч киши ҳалок бўлди ва камида беш инсон жароҳат олди. Бу ҳақда Лента.ру ҳуқуқ-тартибот идораларидаги манбага асосан хабар берди.\nУнинг сўзларига кўра, Янги Москва ҳудудида кучли шамол натижасида юк машинасидан бетон ҳалқа тушиб кетган. У икки эркакни босиб қолган. Улардан бири ҳодиса жойида ҳаётдан кўз юмди, иккинчиси тез ёрдам машинасида вафот этди.\nБундан ташқари, Дмитровда соат 14:00 да 33 ёшли эркакни яшин урди, у ҳам ҳалок бўлди.\nМосквада ҳозирча уч инсон жабрлангани ҳақида маълумотлар бор: Миронов кўчасида шамол туфайли қулаган дарахт 50 ёшли аёлнинг устига тушган, у шифохонага олиб кетилди. Главная аллея кўчасида ҳам икки киши – эркак ва аёл дарахт қулашидан жабрланди.\nМосква вилоятининг Раменское шаҳрида дарахт икки аёлни босиб қолди. Улар ҳам шифохонага етказилди.


НАВОИЙНИНГ ДЎСТЛАРИ - Ўзбекистон овози газетаси\nАлишер Навоий дўстликни ниҳоятда қадрлаган. Дўст, унинг наздида, биринчи навбатда суянчиқ, меҳрибон устоз, самимий маслаҳатчи ва жонкуяр ҳамдарддир.\nНавоий асарларида содиқ дўстлар ҳақидаги нақл ва ривоятлар, дўстликни улуғловчи ўринлар кўплаб учрайди. Уларда инсон инсонни яхши кўриши, уни ардоқлаши зарур деган ғоя илгари сурилади. «Кимки инсондур анинг маҳбуби ҳам инсон керак» дейди Навоий бир ўринда.\nНавоий дўстлик каби бебаҳо неъматни асраб-авайлашга чақиради. Унинг Абдураҳмон Жомий, Саййид Ҳасан Ардашер ва Паҳлавон Муҳаммадга бағишлаб ёзган асарлари шунчаки хотиралар мажмуи эмас, балки уларда дўстлик аталмиш олий қадриятнинг мазмун-моҳиятини очиб бериш, инсонларни уни қадрлашга даъват қилиш мақсади ётади.\nНавоий ўз дўстлари ҳақида ёзганда уларни юксак эҳтиром билан васф этади. Абдураҳмон Жомий Навоийга устоз мақомида бўлган дўст эди. Унинг даҳоси қаршисида Навоий тиз чўкади. Уни тариқат элининг имоми, мужтаҳид олим, шайх ул-ислом дея улуғлайди. Уларнинг дўстлиги шу қадар буюк, мусаффо, самимий эдики, уни таърифлашга сўз ожиздир. Уларнинг яқинлиги шу даражада эдики, дунёқарашлари, фикр-мулоҳазалари, интилиш ва ўй-хаёллари бир хил бўлиб кетганди.\nНавоий дўстларидан кўпдан кўп эзгу фазилатларни ўзлаштирди, ўз ҳаётида улардан ибрат олди. Навоийга устоз мақомидаги зотлардан яна бири Саййид Ҳасан Ардашердир. Навоий ўзининг «Ҳолоти Саййид Ҳасан Ардашер» асарида бу инсоннинг ибратли фазилатларига қайта-қайта тўхталади.\nМаълумки, Саййид Ҳасан Навоийдан ёш жиҳатидан анча улуғ бўлган. У Бойсунғур Мирзонинг ўғиллари Алоуддавла, Султон Муҳаммад, Абулқосим Бобурлар бирин-кетин тахтга ўтирган йиллар ҳамиша уларнинг ҳамсуҳбати бўлган улуғ аллома эди.\nУ ўзининг оддийлиги, камсуқумлиги ва хушмуомалалиги билан катта-ю кичикнинг меҳрини қозонганди. Жуда кўп ёшлар суҳбат қуриш учун унинг уйига боришга иштиёқманд бўлганлар. Навоийнинг ёзишича, ҳар ким унинг уйига келар бўлса, «бизга лутф қилиб кулбамизга қадам ранжида қилсангиз, биз сизнинг хизматингизда бўлурмиз» деб катталарга қандай ҳурмат кўрсатса, ёшларга ҳам шундай мурожаат қилар экан.\nСаййид Ҳасан шундай инсон эдики, дейди Навоий, ипак билан намат ўртасида тафовут кўрмайдиган даражада нафсини маҳкам жиловлаган эди. Ҳар қанча изтироб юзланмасин, сабр билан енгарди, дейди. Саййид Ҳасан Ардашер Навоийни фарзандим деб алқашини шоир фахр билан таъкидлайди.\nСаййид Ҳасан Ардашер мансабпарастликни ниҳоятда қоралаган. У айтади: «Мансабпарастлик мастлик кабидир. Аммо у чоғир мастлигидан фарқ қилади.Чоғир ичиб маст бўлган киши қилган иши ва сўзини назорат қила олмайди. Оқибатда одамларга озор бериши, нотўғри хатти-ҳаракатлар қилиб қўйиши мумкин. Сархуш бўлгандан кейин ўз ишидан пушаймон қилади. Аммо бундай сархушлик бир кун давом этади. Мансаб мастлиги эса токи инсон мансабдор экан давом этади. Инсон мансабда бўлгач, ўзини идора қилса яхши, аммо оёғи ердан узилиб, нафсга берилса, кўп хатоликлар қилади».\nМаълумки, Навоий улуғ мансабларни эгаллаганда ҳам ҳамиша давлат ва халқ манфаатини биринчи ўринга қўйган. Ўз вазифасини ҳалол бажарган. Саййид Ҳасан Ардашер айтар экан: «тошқозон ва лаъл тош ҳар иккаласи тошдир. Тошқозонда лаззатли таомлар пиширилади ва ундан одамларга наф бордир. Лаъл эса қимматбаҳо бўлгани билан ундан одамларга фақат зарар етади. Агар халққа манфаати бўлмаса, ундай қимматбаҳо тошдан не наф».\nСаййид Ҳасаннинг ўгитлари Навоий учун ҳаётий сабоқ бўлганига шубҳа йўқ.\nПаҳлавон Муҳаммад Навоийнинг ёшлигидан бирга ўсиб улғайган дўстларидан биридир. Навоий уни қирқ йиллик қадрдоним, «маҳрами сирри ниҳоний» дейди.\nБундан чиқадики, уларнинг ўртасида яширин сир бўлмаган. Паҳлавон Муҳаммад ўзи курашларда кураги ерга тегмаган машҳур паҳлавон бўлиш билан бирга, мусиқа илмида замонасининг машҳурларидан, тиббиёт, шеърият, фалсафани чуқур тушунган. Хотираси жуда ўткир, яхшигина Қуръон ҳофизи бўлган.\nПаҳлавон Муҳаммад Навоийни жуда эъзозлаган. Ҳамиша ҳамдард бўлиш, яхши-ёмон кунларида ёнида бўлишга ҳаракат қилган. Навоий қайд этишича, йигитлик айёмида давр ва замон балолари бошига ёғилиб, Машҳадга борганда оғир хасталикка чалинади. Табиб уни муолажага буюради. Бу ишни паҳлавон ўз зиммасига олади.\nШундай муолажа пайтида Паҳлавон Навоийнинг чўнтагида қоғоз борлигини кўриб қолади. Аста олиб қараса, янги ёзилган етти байтли ғазал экан. Ёнига қўйиб дарҳол ёдлаб олади. Сўнг билинтирмай шоирнинг чўнтагига қайтадан солиб қўяди.\nМуолажадан сўнг ўртада суҳбат бошланади. Паҳлавон дейди: Сен ўз шеърларинг билан анча машҳур бўлиб қолдинг, шеър фарқлашга тажрибанг етади, айтчи, туркигўй шоирларнинг қайси бирини афзал биласан, деса Навоий Лутфийни кўрсатади. Паҳлавон эътироз билдириб, нега Сайид Насимий турганда Лутфийни маъқул кўрасан, дейди. Навоий Насимий ботиний маънодаги шеърлар ёзади, сенинг сўрашингдан мақсад зоҳирий маънодаги ёзувчи шоир эмасмиди, дейди.\nПаҳлавон Насимийнинг шеърлари ботиний бўлса ҳам, зоҳирий талқин қилиш мумкин дея, мана бу шеърини эшит дейди ва Навоийнинг янги ёзилган шеърини ўқиб беради. Навоий ҳайрон бўлади ва чўнтагига қўлини солиб кўрса, қоғоз турибди. Бу шеърни қачондан бери биласан, деса Паҳлавон 12 йил олдин Абулқосим Бобурнинг бир ўтиришида шу шеър ўқилганди, менга ёқиб қолиб ёдлаб олгандим, дейди. Навоий баттар таажжубланди.\nПаҳлавон эрталаб келганда, Навоий яна ўша шеър ҳақида сўз очиб, ҳақиқатан ҳам ўша пайтда шу шеърни эшитганми-йўқми, билишга қизиқаверибди. Шунда Паҳлавон ўша пайтларда мен билан бирга бўлган бошқа полвонлар ҳам ўша шеърни ёдлаб олгандилар, деб ўзи билан олиб келган 3-4 курашчидан ҳам ўша шеърни ўқиб беришларини сўрабди. Улар ҳам унинг фикрини маъқуллаб, ғазални бирин-кетин ўқиб беришибди. Навоий ғоятда ажабланибди. Хуллас, маълум бўлишича, Паҳлавон ўша шеърни бошқа курашчиларга ҳам ёд олдириб келган экан.\nПаҳлавон Муҳаммад дўстининг руҳан эзилаётганини кўриб, унинг бироз чалғиши, дардини унутиши учун шу усулни ўйлаб топганлигини Навоий ўзига хос миннатдорлик ва завқ билан эслайди.\nДўст садоқати, вафоси, мушфиқу ҳамдамлиги инсонга оғир қийинчиликларни мардонавор енгиб ўтишда ёрдам берувчи улкан қувват. Навоий ана шундай манбани дўсти Паҳлавон Муҳаммадда кўради.